Rukometaši odigrali veoma napet i do poslednjeg minuta neizvesan meč\nRK Rudar (Kostolac) – RK Proleter 29:28 (poluvreme 15:13)\nVeoma napet, rezultatski ujednačen i do poslednjeg minuta neizvesan meč viđen je u Kostolcu. Tamo su se, u okviru 14. kola ARKUS Super muške rukometne lige, u subotu, 14. decembra, sastali rukometaši domaćeg Rudara i Proletera iz Zrenjanina.\nKostolčani su u većem delu utakmice imali minimalnu rezultatsku prednost. Najveća razlika u korist domaće ekipe viđena je u 35. minutu susreta, kada je semafor prikazivao 18:14 u korist Rudara.\nSmanjivali su Zrenjaninci taj rezultatski zaostatak iz minuta u minut. A u 54. minutu uspeli su i da dostignu prednost domaće ekipe (semafor 25:25). Do kraja meča igralo se gol za gol, ali sreća je ipak bila naklonjena domaćoj ekipi, te su golom u poslednjem minutu meča uspeli da osvoje ceo plen iz ovog susreta.\nPročitajte još: Novosađani bili bolji od domaćina i slavili maksimalnim rezultatom (Foto)\nNajefikasniji u redovima zrenjaninskih crveno-belih bio je Momir Rnić sa sedam postignutih golova, dok su po šest puta mrežu domaće ekipe zatresli Aleksa Gaćinović i Luka Radović.\nNakon ovog kola, rukometaši koji se takmiče u ARKUS Super ligi idu na zimsku pauzu. Nastavak prvenstva predviđen je za prvi vikend februara 2020. godine, kada će Proleter na parketu Kristalne dvorane dočekati ekipu beogradskog Obilića.\nTagoviAleksa Gaćinović Luka Radović Momir Rnić RK Proleter RK Rudar rukomet\nMiroslav Brnjoš: Moje iskustvo sa opakim virusom korona\nNedeljni horoskop za vremenski period od 25. januara do 1. februara\nHala “Medison” će biti najveći punkt za vakcinaciju u Zrenjaninu (Foto)\nPočinju radovi na fekalnoj kanalizaciji u naselju Mala Amerika\nKlečanke nisu uspele da naprave iznenađenje, bodovi ostali u prestonici


PORTAL: Vođa klana „Amerika“ uhapšen u Rimu\nBeograd - Mileta Miljanić Majk (50), koga je srpska policija označila kao vođu kriminalne grupe „Amerika“ koja se dovodi u vezu sa švercom kokaina i više od dvadeset ubistva, kako ekskluzivno saznaje „Blic“, nedavno je uhapšen u Rimu. Miljanić je u Italiji uhapšen zbog sumnje da se bavio krijumčarenjem droge iz Južne Amerike na evropsko tržište, a kako „Blic“ saznaje, u zatvoru u Grčkoj se nalazi i njegov prvi saradnik Zoran Jakšić.\nHapšenje Krsta Stanišića, člana grupe „Amerika“, 2004. u Beogradu\nMiljanićevo hapšenje izvršeno je u akciji specijalnih jedinica italijanske policije, a na teret mu se stavlja šverc veće količine kokaina, koja je zaplenjena u nekoliko akcija poslednjih meseci.\nKriminalna aktivnost Miljanića otkrivena je u istrazi koju je srpska policija vodila na razotkrivanju slovenačkog kraka narko-grupe Darka Šarića. Ova istraga, koju su vodili BIA i srpsko Tužilaštvo za organizovani kriminal, krajem maja rezultirala je hapšenjem Dragana Tošića, koji je za Šarića vodio posao u Sloveniji, i petnaest osumnjičenih saradnika, koji su sa brodova iz italijanskih luka preuzimali kokain i dalje ga prebacivali na evropsko tržište.\nMiljanić je u februaru prošle godine pušten iz zatvora u Grčkoj, u kom je služio kaznu takođe zbog šverca kokaina, a zatim, po izlasku na slobodu, nastavio sa ranijim poslom.\n- Švercom kokaina Miljanić se bavio zajedno sa Šarićem. Obojica u Južnoj Americi imaju iste kontakte za nabavljanje droge, a i dovoljno gotovog novca da finansiraju kupovinu veće količine narkotika. Radi „sigurnijeg“ transporta, kokain su švercovali zajedno, za njih je to radila jedna ekipa. Isti ljudi koji su za Šarića na terenu organizovali iznajmljivanje jahti, podmićivanje moreplovaca za šverc preko obala Severne Afrike, do luka u Španiji, Italiji i Grčkoj, to isto su radili i za Miljanića - kaže za „Blic“ izvor iz srpske policije.\nОбјавио ADMIN у 22:12


„Pohod na Klanac“ u znak sjećanja na prve žrtve Kasindolskog bataljona - FILTER\n„Pohod na Klanac“ u znak sjećanja na prve žrtve Kasindolskog bataljona\nPripadnici nekadašnjeg Kasindolskog bataljona, njihovi potomci i članovi porodica, te brojni mještani Kasindola, okupili su se danas na klancu, mjestu gdje su poginuli prvi borci ovog bataljona i uspostavljena prva borbena linija.\n„Pohod na Klanac“ je tradicionalna aktivnost koja se održava u sklopu manifestacije “Dani kasindolskog bataljona“ i predstavlja jednu vrstu hodočašća i odavanja počasti svim palim borcima Kasindolskog bataljona.\nFoto: FB/Dani Kasindolskog bataljona\nPredsjednik Predsjedništva Boračke organizacije “Ilidžanski borac” Slobodan Maunaga rekao je da je Klanac mjesto gdje su 10. jula 1992. godine pale prve žrtve.\n– Na Klancu su poginula četiri vojnika Kasindolskog bataljona, a četiri su ranjena – rekao je Maunaga.\nMaunaga je istakao da su na srpske vojnike mučki iz zasjede zapucali neprijatelji, iako je dogovoreno sa komšijama iz Kijeva da neće biti oružanog sukoba, te da će se organizovati mirne straže.\nMaunaga je naveo da će za učesnike „Pohoda na Klanac“ biti održan istorijski čas, ali i poslužen vojnički pasulj.\nČlan Predsjedništva Boračke organizacije Republike Srpske Nemanja Močević, i učesnik pohoda, izjavio je da je zadatak svakog pojedinca da se sjeća onih koji su svoje živote dali za odbranu Republike Srpske.\n– Odajemo počast poginulim borcima Kasindolskog bataljona, ali i svim poginulim i umrlim borcima Vojske Republike Srpske – rekao je Močević.\nOn je dodao da će se njegovanjem kulture sjećanja i obilježavanjem važnih događaja, kao što je današnji, sačuvati uspomena na stradalnike.\nPodsjećamo, u temelje Republike Srpske 99 pripadnika Kasindolskog bataljona utkalo je živote, a zajedno sa borcima Prve i Druge sarajevske brigade i Oklopne jedinice, na ratištima od Olova do Treskavice, stradalo je više od 130 pripadnika Vojske Republike Srpske.\nParastos poginulim borcima Kasindolskog bataljona i polaganje vijenaca na spomen-obilježje u Kasindolu obaviće se u subotu, 18. juna, u 9.00 časova.\nTags: Dani Kasindolskog bataljona pohod na Klanac\nPrethodna Akcijom “Želim ponovo da upišem ETF” finansijski pomoći brucošima\nSledeća Delegacija Opštine na obilježavanju krsne slave beogradske gradske opštine Čukarica


Priština ukinula neke barijere na uvoz - Bizlife.rs\nPriština ukinula neke barijere na uvoz\n11:38 Beograd, 26/07/2018\nVlasti u Prištini skinule su barijere za uvoz većeg broja poljoprivrednih proizvoda, koje su nedavno uvedene, ali očekujemo da u najkraćem mogućem roku budu skinute sve trgovinske barijere u razmeni robe u regionu CEFTA, izjavio je ministar trgovine Srbije Rasim Ljajić.\nOn je u Beogradu juče razgovarao sa predstavnicima vlada Bosne i Hercegovine, Makedonije i Crne Gore povodom odluke vlasti u Prištini da uvedu trgovinske barijere, odnosno carinu od 30 odsto, na uvoz sezonskog voća i povrća i kukuruza, čime se direktno krši regionalni sporazum o slobodnoj trgovini CEFTA.\nPre tog sastanka, kako je novinarima rekao Ljajić, stigla je potvrda da je u Prištini odlučeno da se ukinu carine samo na određene proizvode, a da će, prema nezvaničnim informacijama, i dalje biti carinjen uvoz paprika, grožđa, malina i kupina.\nDodao je da niko od učesnika tog sastanka ne želi trgovinski rat koji „nikome ništa dobro ne donosi“.\nLjajić je objasnio da se od prištinskih vlasti očekuje da ukinu i dodatne akcize na uvoz građevinskih blokova i brašna iz Srbije, zatim carina na mleko i mlečne proizvode iz Bosne, a piva iz Crne Gore.\npristina barijere uvoz voća i povrća


Negoslavčani prikupili 1000 paketića za decu na Kosovu - Radio Borovo 100,7 FM\nNegoslavčani prikupili 1000 paketića za decu na Kosovu\nVeće srpske nacionalne manjine u Opštini Negoslavci i Udruženje žena “Negoslavčanke” organizovali su humanitarnu akciju “Poklon paketići za mališane na Kosovu” putem koje je u mesec dana prikupljeno hiljadu paketića za decu na Kosovu.\n“Vreme je novogodišnjih praznika, a ono što najviše obraduje svako dete je novogodišnji paketić. Svi znamo u kakvoj su situaciji naša braća na Kosovu tako da smo se mi odlučili na ovu humanitarnu akciju kako bismo obradovali decu u ovo praznično vreme”, kaže predsednica Veća srpske nacionalne manjine u opštini Negoslavci Biljana Pejić. Akcija je trajala od 28. novembra do 28. decembra i prikupljani su paketići i igračke.\n“Akciji su se priključili mnogi naši ljudi, odavde i iz inostranstva, mnogi mladi ljudi, udruženja, vrtići i škole, opštine.. U mesec dana prikupili smo 1000 paketića koje smo juče odneli u Beograd odakle će 4. januara biti otpremljeni na Kosovo”, pojašnjava Pejićeva.\nZahvalila se svima koji su učestvovali u ovoj humanitarnoj akciji.\n“Zaista me raduje što se toliki broj ljudi velikog srca priključio ovoj akciji. Videli smo koliko smo jaki kada smo svi složni i kada imamo dobar cilj i dobru volju da napravimo veliku stvar”, zaključila je Pejićeva.


Bilčik: Dogovor o izborima najranije na leto – SveVesti.net\nBilčik: Dogovor o izborima najranije na leto\nBilčik: Dogovor o izborima najranije na leto – JMU Radio-televizija Vojvodine\nŠef posredničkog tima za unutrašnji dijalog i izvestilac Evropskog parlamenta za Srbiju Vladimir Bilčik izjavio je da se nada da će se finalna faza međustranačkog dijaloga, u pokušaju postizanja dogovora, održati na leto ili početkom jeseni, što je važno da bi bilo vremena da što pre počne kampanja za nove izbore.\nOn je u intervjuu Večernjim novostima rekao da su trenutno u pripremi brojni bilateralni sastanci koji će se zbog pandemije i organičenja putovanja održavati video vezom, kao i da se nada da će početi sledećeg meseca posle Uskrsa.\nBilčik je ponovio da je međupartijski dijalog jedan od ključnih prioriteta u napretku Srbije ka EU.\n“Verujem da svi političari u Srbiji ovaj dijalog uzimaju za ozbiljno. Nadam se da će ga svi oni koji nisu učestvovali na prethodnim izborima, ozbiljno shvatiti kao mogućnost da se aktivno uključe u srpsku politiku, a jedini način za to je kroz demokratske institucije. Takođe, oni koji su u vlasti, vlada i skupština imaju odgovornost za poboljšanje situacije za političko nadmetanje u Srbiji”, naveo je Bilčik.\nOn dodaje da je ostalo dosta toga iz prve faze dijaloga da se uradi jer, kako kaže, želi da dođe do istinskih promena.\n“Najvažniji koraci su već preduzeti, a to je puni angažman predsednika Skupštine. Skupština je ključna institucija i ona je naš glavni partner. Sada smo spremni da započnemo rad sa svim sagovornicima u Srbiji i pronađemo najbolji način da napredujemo”, rekao je Bilčik.\nPrevious Dačić:Ozbiljno razmišljati o zajedničkom nastupu SPS i SNS\nNext Vučić: Ne govorim o Đilasu pred stranim ambasadorima


Guverner Mehmeti se sastao sa delegacijom IFC-a | Banka Qendrore e Republikës së Kosovës\nGuverner Mehmeti se sastao sa delegacijom IFC-a\nGuverner Centralne banke Republike Kosovo Fehmi Mehmeti primio je na sastanak delegaciju Međunarodne finansijske korporacije (IFC), deo Svetske banke na čelu sa Damien Shiels.\nGuverner Mehmeti je informisao učesnike o najnovijim dešavanjima u finansijskom sektoru, posebno za bankarski sektor, koji nastavlja da bude stabilan.\nS druge strane, predstavnici IFC-a su informisali Guvernera Mehmeti o svom projektu za poboljšanje i reformu pravne strukture i izgradnje kapaciteta u oblasti restrukturiranja i likvidacije poslovanja.\nSvrha ovog projekta je da pomogne Vladi Republike Kosovo u njenim naporima da poboljša svoj pre-stečajni režim i neefikasnosti plaćanja u zemlji i stimulisanje korišćenje stečajnog okvira.\nOčekuje se da će ovaj projekat dovesti do poboljšanja povraćaja kredita i povećanog povraćaja kredita kreditorima, omogućiti rehabilitaciju potencijalnih poslovanja i ublažiti likvidaciju neefikasnih kompanija i vratiti njihovu imovinu u produktivnu upotrebu.\nOvaj projekat će takođe rezultirati u mogućnost pristupa kreditima povećanjem predvidljivosti za zajmodavce i smanjenjem premija za rizik koje oni mogu nametnuti, čime će kredit biti pristupačniji.\nUopšteno, ovo ima za cilj stvaranje povoljnog poslovnog okruženja za strane i domaće investitore i stvaranje poslovanja neophodnog za održivi ekonomski rast.\nTo će se postići ciljanom tehničkom pomoći za poboljšanje primarnog i sekundarnog pravnog okvira za nesposobnost plaćanja i stečaja, stvaranjem pravnog i regulatornog okvira za administratore likvidacije, podizanju kapaciteta za ključne aktere u procesu stečaja i izgradnja mehanizama za promovisanje upotrebe stečajnog sistema.\nTakođe, IFC je zatražio od CBK-a podršku u ovom projektu, kao i da ima primarnu ulogu u vođenju Radne grupe i razvoju strategije za nenaplative kredite.\nIFC je izrazilo spremnost da pomogne u daljem unapređenju Kosovskog registra kredita.\nS druge strane, Guverner Mehmeti se zahvalio IFC-u i Svetskoj banci na kontinuiranoj podršci finansijskog sektora i izrazio spremnost za saradnju i u budućnosti.


Beleške > Događaji > StartUp takmičenje na Spark.me konferenciji\nObjavljeno / 11.07.2013. Autor / Predrag Spasojević Kategorija / Događaji\nNa regionalnoj Internet konferenciji Spark.me, koja će se održati 26. i 27. septembra u hotelu Splendid u Bečićima u Crnoj Gori, biće realizovano i StartUp takmičenje.\nNataša Đukanović, direktorka marketinga kompanije doMen d.o.o. koja je organizator konferencije je istakla da pored edukativnog dela, odnosno predavanja vrhunskih regionalnih i svetskih stručnjaka, na Spark.me konferenciji predstaviće se StartUp-ovi iz cele regije, a najbolji kojeg izabere žiri dobija priliku da svoj projekat predstavi u Njujorku u maju 2014. godine u Aleji preduzetnika u okviru “TechCrunch Disrupt Startup Alley 2014”. Ovo je odlična prilika za sve iz cele regije koji imaju ideju u koju veruju i koji žele da svoj projekat pretvore u stvaran biznis.\nAleja preduzetnika u Njujorku je izložbeni prostor za potencijalno uspešne projekte i kompanije, koju posećuju vodeći američki i svetski investitori, kao i opšta javnost i jedna je od najvećih prilika da se na najbolji način predstavi projekat, odnosno biznis ideja, potencijalnim investitorima i stupi u kontakt sa ljudima koji mogu pretvoriti projekat u ostvarenje sna, odnosno uspešan posao.\nSpark.Me StartUp takmičenje je fokusirano na inovaciju, raznovrsnost, snagu ideje, potencijal StartUpa, mogućnost razvoja i strategiju implementacije. Učešće omogućava pristup savetnicima, mentorima, radionicama, serijskim preduzetnicima i mreži investitora i eksperata iz industrije.\nSvi oni koji žele da iskoriste ovu priliku, svoje prijave za StartUp takmičenje mogu poslati do 10. septembra. Više informacija o uslovima takmičenja i procesu selekcije možete pronaći na www.spark.me/startup.


IRB ne može da naplati 86 miliona KM – BiGportal.ba\nIRB ne može da naplati 86 miliona KM\nInvesticiono-razvojna banka (IRB) Republike Srpske ima velikih problema u naplati zajmova koje je plasirala bez finansijskog posrednika, a u prilog tome govori podatak da je od dospjelih 133 miliona maraka uspjela da naplati svega 47,4 miliona, dok je čak 85,6 miliona KM nenaplaćeno, ekskluzivno saznaje portal CAPITAL.\nU dokumentu IRB-a u kojem su nabrojani rizici sa kojima se banka i njeni fondovi suočavaju, a koji je u posjedu CAPITAL-a, navedeno je da zajmovi, odnosno krediti koje je IRB plasirala bez finansijskog posrednika, predstavljaju izuzetno rizično područje.\nOd ukupno plasiranih 292,9 miliona KM, do 19. septembra prošle godine, na plaćanje je dospjela glavnica u iznosu od 133 miliona KM.\nU dokumentu je naglašen problem slabe naplate te je navedeno da je od dospjelog iznosa naplaćeno svega 35,68 odsto, dok je čak 64,42 odsto nenaplaćeno.\n„Do kraja 2017. i u 2018. godini na naplatu dolazi glavnica u iznosu od 36,97 miliona KM, tako da se može očekivati dalji značajan pad naplate u apsolutnom iznosu, što će dovesti i do velikog povećanja troškova rezervisanja, a u nekim slučajevima i troškova otpisa. To se odnosi na već dospjele kredite, gdje će se pogoršavati kategorije, kao i a one koje dospijevaju u narednom periodu“, navodi se u dokumentu.\nPosebno rizični su krediti plasirani iz sredstava koje je IRB-u odobrila Evropska investiciona banka (EIB) gdje je na naplatu dospio, a nije naplaćen čak 41,1 milion KM. Radi se o krditima koje je IRB odobravala malim i srednjim preduzećima u RS, u okviru kreditnog aranžmana sa EIB-om.\nCAPITAL je ranije pisao da je EIB pokrenula postupak detaljne kontrole IRB-a i njenih klijenata zbog načina dodjele tih kredita.\nPored ovih, značajan iznos je dospio, a nije naplaćen i po osnovu zajmova za preduzeća (18,4 miliona KM) te po osnovu zajmova za poljoprivredu i prerađivačku industriju (17,4 miliona KM).\nU IRB-u prizanaju da je mogućnost pojavljivanja visokih rashoda po osnovu rezervisanja ili otpisa za direktne plasmane izvjesna te podsjećaju da su samo u 2015. i 2016. godini, po osnovu rezervisanja za zajmove, imali troškove koji su premašili 55 miliona KM.\nNavode i da mogućnost nastanka rashoda postoji kod nekih korporativnih obveznica koje je IRB kupovala, kao i u nekim slučajevima ulaganja u opštinske obveznice.\n„Rizik posebno povećava činjenica da se za ulaganja u obveznice, osim u dva slučaju, ne uzimaju sredstva obezbjeđenja, tako da u slučaju da emitent ne izmiruje preuzete obaveze nastale izdavanjem obveznica, ne postoji mogućnost njihove naplate, osim sudskim putem“, dodaje se u dokumentu.


Foto: Arhiva / Ilustracija | Penzioneri u RS traže vanredno povećanje penzija\nSrna 23.07.2021 13:36\nTESLIĆ - Upravni odbor Udruženja penzionera RS danas je na sjednici u Tesliću usvojio zaključak da bude zatraženo vanredno povećanje penzija usljed nedavnih poskupljenja koja opterećuju budžet penzionera.\nVršilac dužnosti predsjednika Udruženja Slobodan Brdar rekao je da će o precentu povećanja penzija u narednom periodu pregovarati s nadležnim institucijama vlasti.\n"Nismo odredili procenat, već je ostavljeno pregovaračima i ovlaštenim predstavnicima Udruženja penzionera RS da s institucijama vlasti, resornim ministarstvom i predsjednikom Vlade, uz prisustvo direktora Fonda za penzijsko i invalidsko osiguranje, obavi razgovor i iznađu mogućnost za vanredno povećanje penzija", rekao je Brdar.\nNajavio je da će Izborna skupština Udruženja penzionera RS biti održana 25. avgusta u Tesliću.\nDirektor Fonda za penzijsko i invalidsko osiguranje Srpske Mladen Milić rekao je da o mogućnostima za eventualno povećanje penzija i potrebnim sredstvima treba razgovarati s predsjednikom Vlade i resornim ministrima.


Program „Promocije humanih vrednosti“ za obrenovačke mališane\nNa radionicama se obrađuju teme poput onih koje se tiču tolerancije, nenasilne komunikacije, rodne ravnopravnosti, ali i nasilja putem elektronskih medija\nJoš 2007. godine Crveni krst Srbije osmislio je program „Promocije humanih vrednosti“, koji se sada realizuje u 75 gradova i opština širom naše zemlje. Radionicama koje ovaj program podrazumeva, prisustvovali su i učenici „Prve obrenovačke“ osnovne škole.\n„Cilj ovog programa je smanjenje nasilja među mladima, odnosno želja nam je da preventivno delujemo. Ono što je bogatstvo programa je to što ga realizuju mladi volonteri i program se realizuje kroz vršnjačku edukaciju, tako da smo došli u Obrenovac da vidimo kako edukovani mladi volonteri Crvenog krsta Obrenovac sprovode aktivnosti sa decom“, rekla je Biljana Cvetković, stručni saradnik za rad sa mladima Crvenog krsta Srbije.\nPlan održavanja radionica u „Prvoj obrenovačkoj“ osnovnoj školi nalaže da volonteri održe više od 30 časova u tri odeljenja.\n„Na početku, kada smo pripremali ovaj program, bili smo malo skeptični da su ove teme deci uzrasta trećeg razreda daleke, da su im možda neki pojmovi nepoznati, a sad smo kolega i ja veoma prijatno iznenađeni“, kaže Nikolina Pavlović, aktivista Crvenog krsta Obrenovac.\nOsnovci su učestovali u razgovoru koji se tiče njihove bezbednosti na internetu, a imali su šta da kažu i kada se govorilo o komunikaciji bez nasilja.\n„Svakako da svi mi znamo da internet ima svoje koristi, samo ga treba pravilno koristiti, da su deca vrlo rano prisutna na različitim društvenim mrežama, da se neadekvatno ponašaju i komuniciraju preko tih društvenih mreža. Radi se minimum sedam do deset radionica sa jednom grupom dece, ali svakako, kada procenimo da postoji potreba, volonteri sprovode i pk 15, 20 radionica. Crveni krst Srbije je osmislio priručnik, gde su zaista radionice prilagođene deci uzrasta od 8 do 11 godina i od 12 do 14 godina. Bili smo jako obazrivi da napravimo i tu neku razliku, u smislu ciljne grupe sa kojom radimo“, dodala je Biljana Cvetković.\nOd sledeđe godine, radionice u sklopu programa „Promocije humanih vrednosti“ održavaće se i u osnovnoj školi u Bariču.


Vesti online / Srpski informativni portal / Crna Gora pravi spisak nepoželjnih Srba, među njima i patrijarh?\nCrna Gora pravi spisak nepoželjnih Srba, među njima i patrijarh?\nList u tekstu "Biće zabranjen ulazak u Crnu Gori svima koji je blate", navodi da su sve učestaliji napadi na Crnu Goru koji dolaze iz Srbije i kako navode na jednoj strani je zvanična Srbija koju predstavlja predsednik Aleksandar Vučić, a na drugoj brojni pojedinci, mediji, analitičari, istoričari i predstavnici crkvenih krugova.\nIako za sada nema zvaničnih reakcija iz Podgorice, sve se to, kako navodi list, vidi i beleži, i navode da je već napravljen spisak osoba kojima će u najskorijem vremenskom periodu biti zabranjen ulazak u Crnu Goru.\nNa toj listi su, navodno, istoričari Aleksandar Raković i Čedomir Antić, urednici nekih tabloida ali i jedan "poznati TV voditelj".\nKao oni koji nisu odoleli blaćenju Crne Gore navode se i TV Pink, ali i TV Prva zbog priloga o plakatima koji su se pojavili u Crnoj Gori "Nikad više 1918.", kao i gostovanja istoričara Čedomira Antića u emisji TV Prva.\nKako se navodi, na listi se našao i sam patrijarh SPC Irinej zbog "skandalozne izjave da je Srbima u Crnoj Gori lošije nego što im je bilo pod NDH i osmanlijama".\nPrema tumačenju lista, navodna hajka iz Srbije dolazi iz dva razloga - što se tako u Srbiji skreće pažnja s pitanja rešavanja problema Kosova, kao i zbog toga što se približava obeležavanje 100. godišnjce Podgoričke skupštine, prenosi B92.


OSSRB - Važan trijumf juniora nakon pet setova\nVažan trijumf juniora nakon pet setova\nMuška juniorska reprezentacija Srbije, igrači rođeni 2003. i mlađi, zabeležila je pobedu u drugom kolu turnira C grupe II runde kvalifikacija za XXVIII EP 2022. koji se igra u Ubu. Srbija je večeras nadigrala Austriju sa 3:2, po setovima 18:25, 25:23, 25:20, 25:27 i 15:8, posle 123 minuta igre.\nOvom pobedom su izabranici Nedžada Osmankača obezbedili drugu poziciju u grupi, koja vodi u III rundu kvalifikacija. Ukoliko sutra uveče savladaju Francuze, juniori će obezbediti direktan plasman na Evropsko Prvenstvo\nAustrijanci su bolje ušli u ovaj susret i već na startu poveli sa 7:1. Ova prednost bila je nedostižna za Srbiju, koja do kraja nije uspela da zaustavi raspoloženog rivala, koji je poveo sa 1:0.\nNije se tim Nedžada Osmankača predavao i pored činjenice da je Austrija bila veoma ubedljiva u prethodnom, već je u drugom setu podigao nivo igre, što je donelo rezultat, a nešto kasnije i izjednačenje.\nU trećem setu je Srbije nastavila sa sjajnom igrom i do sredine ovog dela imala je osam poena prednosti. Pokušali su Austrijanici u tim trenucima da se vrate u igru, ali im juniori Srbije to nisu dozvolili i nešto kasnije stigli su do preokreta.\nČetvrti set bio je najnapetiji, jer su obe ekipe pružile svoj maksimum. Austija je u većem delu ovog seta bila u prednosti, ali je Srbija uspela da se rezultatski vrati u igru. Usledela je neizvesna završnica u kojoj je Austrija bila koncentrisanija i odvela je utakmicu u taj-brejk.\nPosle nešto neizvesnijeg početka petog seta, Srbija je u potpunosti preuzela inicijativu, zaustavila je sve napade protivnika i zaslženo je stigla do pobede.\nIzjava Matije Matića\nIzjava Danila Elezovića\nSutra su na programu utakmice 3. kola u kojima će se od 16.30 časova sastati Grčka i Austrija, a od 19.00 časova Srbija i Francuska.\n1. FRA 2 2 0 6:1 6\n2. SRB 2 2 0 6:4 4\n3. AUT 2 0 2 3:6 1\n4. GRE 2 0 2 2:6 1\n1. POL 2 2 0 6:2 5\n2. ESP 2 1 1 5:4 4\n3. TUR 2 1 1 4:4 3\n4. UKR 2 0 2 1:6 0\n2. GER 1 1 0 3:2 2\n3. ISR 1 0 1 2:3 1\n4. SUI 1 0 1 0:3 0\n1. CZE 2 2 0 6:1 6\n2. SLO 2 1 1 4:3 3\n3. ROU 2 1 1 3:5 2\n2. NED 1 1 0 3:1 3\n3. EST 1 0 1 1:3 0\n1. BEL 1 1 0 3:1 3\n2. CRO 1 1 0 3:1 3\n3. HUN 1 0 1 1:3 0\n4. SWE 1 0 1 1:3 0\n1. NOR 1 1 0 3:2 2\n2. SVK 1 1 0 3:2 2\n3. FIN 1 0 1 2:3 1\n4. MNE 1 0 1 2:3 1


Javno pismo ministru\nPretpostavljajući da Vas saradnici, zabrinuti za svoja radna mesta, zbog navodnog smanjivanja državne administracije, nisu informisali povodom pisanja medija o Vašem ministarstvu, koristim priliku da to učinim...\nPisano je o neadekvatnom angažovanju Ministarstva u problemima lovstva Srbije i učestvovanja dvojice činovnika u nepravilnostima, prvo sa lovnim osnovama, a potom u razgraničenjima lovišta. Na sreću velikog broja lovaca ovi činovnici su otišli u penziju (bez odgovornosti, naravno).\nVi tada niste bili na čelu ministarstva (koja politički analitičari poslednjih godina porede sa feudima), ali danas jeste i mislim da bi trebalo da proverite osnovanost prozivanja Vašeg direktora generalnog inspektorata Dušana Pajkića od strane Društva za zaštitu divljih ptica. O uspešnosti direktorovanja Radivoja Kaurina u nacionalnom parku takođe, jer je on sada u Vašem ministarstvu načelnik šumarske i lovne inspekcije.\nMožda prošlost treba ostaviti po strani, ali pomenuti su nadređeni republičkom lovnom inspektoru Rodoljubu Stevanoviću o kome se često piše. Ovaj lovni inspektor je uz precizne navode prozvan u Glasu javnosti 27. septembra ove godine.\nMožete Vi gospodine ministre da ne verujete običnim ljudima koji uz potpis i podatke o sebi prozivaju vaše ljude, može da Vas ne interesuje zašto Kaurin i Pajkić kao prvi nadređeni ne iniciraju saslušanje inspektora Stevanovića, ali trebalo bi da bar pitate svog državnog sekretara Željka Radoševića šta on zna o svemu ovome i da li je tačno da je inspektor Stevanović svojevremeno čak i od njega pokušao da iznudi novac.\nPostoji još jedna mogućnost: da tužite medije na osnovu zakona koji je usvojila Vaša vlada i koji je u Skupštini glasala Vaša stranka.\nVećina lovaca kojih ima oko 90.000 i mnogi čitaoci bi, verujem, voleli da saznaju istinu, umesto sudske odluke.\nGlas javnosti (11.10.2009)\nNatura Online (12.10.2009)\nObjavljeno 12 oktobar 2009


Niš: Na legalizaciju čeka više od 30.000 objekata\nNa legalizaciju u Nišu čeka više od 30.000 bespravno izgradjenih objekata, pa tako svaki referent Uprave za planiranje i izgradnju treba da obradi oko 3.000 zahteva za legalizaciju, saznaje agencija Beta od načelnika te uprave Rodoljuba Mihajlovića.\n“U oblasti legalizacije objekata stanje je dosta komplikovano jer se prilikom donošenja Zakona o ozakonjenju nije vodilo računa o predmetima koji su već prisutni u organima nadležnim za posupak legalizacije”, objasnio je Mihajlović.\nPrema njegovim rečima, Uprava za planiranje i izgradnju u Nišu radi trenutno i po zahtevima za legalizaciju koji su podneti do 29. januara 2014. godine, i po rešenjima gradjevinske inspekcije koja su doneta nakon što je novembra prošle godine donet Zakon o ozakonjenju.\n“Uprava radi po tim starim zahtevima, ali je to veoma teško jer su se zahtevi združivali”, rekao je Mihajlović.\nOn je istakao da ima problema u postupanju gradjevinske inspekcije u skladu sa Zakonom ozakonjenju objekata jer su rešenja o uklanjaju i ozakonjenju objekata doneta bez satelitskog snimka na sajtu Ministarstva gradjevinarstva.\n“Još ne znamo da li ćemo moći da prihvatimo satelitski snimak vidljiv na sajtu Republičkog geodetskog zavoda ili ćemo morati da čekamo da snimak bude vidljiv na sajtu Ministarstva gradjevinarstva, kao što Zakon predvidja”, naglasio je Mihajlović.\nUprava za planiranje i izgradnju u Nišu, dodao je Mihajlović, očekuje da će se taj problem uskoro razrešiti uz instrukcije koje će dobiti od nadležnih u Ministarstvu gradjevinarstva.\nOn dodaje da je Uprava dobila uveravanja da će dobiti i odredjeni broj novih službenika na poslovima legalizacije.\nZa izgradnju novih objekata niška Uprava za planiranje i izgradnju primila je od početka godine 168 zahteva, a izdala je 63 gradjevinske dozvole.\nTokom prošle godine Upravi su stigla 159 zahteva, a izdala je 120 dozvola za gradnju.


OD SJAJA DO OČAJA Miču potpisao za španskog četvrtoligaša :: Sportal\nOD SJAJA DO OČAJA Miču potpisao za španskog četvrtoligaša\nTanjug - Vest objavljena: 20:44 - 22.12.2015\nDoskorašnji fudbaler Svonsija Miču napravio je iznenađujući korak pošto je odlučio da pređe u španskog četvrtoligaša Langreo, potvrdio je taj klub.\nMiću, koji je prethodnih godina imao ogromnih problema sa povredama, igraće za ekipu koju kao trener vodi njegov brat Ernan Perez.\nOn je pre tri meseca raskinuo ugovor sa premijerligašem iz Velsa, za koji je od 2012. godine odigrao 67 utakmica i postigao 28 golova.\nŠpanski napadač pomogao je "Labudovima" da zabeleže najveći uspeh u istoriji, osvajanjem Liga kupa pre dve godine, a svojevremeno je uspeo da odličnim igrama zaradi poziv reprezentacije Španije.\nTokom karijere igrao je za Napoli, Rajo Valjekano, Seltu iz Viga i Ovijedo.\nEvropski fudbal Miču Svonsi Langreo


Vučić otvorio ''Eseks'' u Zrenjaninu - prosečna neto primanja zaposlenih 90 hiljada dinara | Zrenjanin\nVučić otvorio ''Eseks'' u Zrenjaninu - prosečna neto primanja zaposlenih 90 hiljada dinara\n29. novembar 2018. 13:02:00\nSimboličnim presecanjem vrpce danas je u Zrenjaninu, industrijskoj zoni “Jugoistok”, otvoren proizvodni pogon južnokorejsko-američke kompanije “Eseks Jurop”, novi ekonomski ponos grada i Republike Srbije, fabrika za proizvodnju bakarne žice za transformatore, motore i generatore, vredna 30,4 miliona evra. Fabriku je otvorio predsednik Republike Srbije Aleksandar Vučić, zajedno sa predsednikom Pokrajinske vlade Igorom Mirovićem, ministrom privrede Goranom Kneževićem, predsednikom “LS Grupe” Kristoferom Kuom, gradonačelnikom Zrenjanina Čedomirom Janjićem i rukovodiocem pogona u Zrenjaninu Sašom Jesićem.\nPrethodno je predsednik Srbije održao sastanak s rukovodstvom kompanije “Eseks Jurop” i obišao pogone podignute na površini od 16 hiljada kvadratnih metara, od kojih je 2.000 kvadrata poslovno-administrativni prostor. Otvarajući pogone, predsednik Vučić rekao je da dolazak južnokorejskih kompanija u Srbiju ukazuje na novu privrednu fazu - dolazak fabrika sa visoko tehnološkim razvojem. Dodao je i da Koreja postaje azijski i svetski ekonomski tigar i za nas je mnogo važno da uspostavimo kontakt s kompanijama iz te zemlje.\n- Vi imate još različitih grana u okviru svog poslovanja i pozivam vas da još neku fabriku napravite u Srbiji, može u Zrenjaninu, a može i na drugom mestu u Banatu, u Vojvodini ili bilo gde drugo u Srbiji - poručio je Vučić čelnicima “LS Grupe” i ambasadoru Hjongčanu Čoe.\nKazao je i da je na mestu nove fabrike pre samo šest meseci još bila livada, a sada će u njoj raditi ukupno 160 ljudi, sa primanjima dramatično iznad prosečnih u Srbiji - 90 hiljada dinara u neto iznosu, a da će godišnji izvoz vredeti 132 miliona evra.\n- Srbija je izdvojila milion i 620 hiljada evra za ovu investiciju, mi se time ponosimo, njena ukupna vrednost je preko 30 miliona evra. Uz zahvalnost investitorima, učinili smo to zato što želimo Srbiju da zaposlimo još više, da naši ljudi imaju budućnost i da mogu da razmišljaju o budućnosti svoje dece. Želim timu ove fabrike u Zrenjaninu mnogo uspeha, mnogo dobrog rada, želim da imamo još ovakvih fabrika u Srbiji, a vi Korejci, dobrodošli ste u našu zemlju, da dugo ostanete ovde - istakao je predsednik Srbije.\n- Mi smo prve projekcije napravili, Beograd - Zrenjanin, oko 280 miliona, Zrenjanin - Novi Sad je 220, da bi Zrenjanin bio u središtu, rekao bih, naše mreže auto puteva i mislim da je to veoma važno. I krećemo uskoro sa radom - saopštio je Vučić Zrenjanincima još jednu sjajnu vest.\n- Najbolji pokazatelj u slučaju Zrenjanina je to što je prošle godine otvoreno tri hiljade novih radnih mesta, a do kraja ove godine očekujemo još 1.600 novih radnih mesta u gradu, a mislim da nas velike priče koje se tiču investitora tek čekaju ovde u Zrenjaninu. Želim prijateljima iz “Eseksa” dug i uspešan boravak u našem gradu - rekao je Janjić.\n''Eseks Jurop'' deo je južnokorejske "LS Grupe" koja se bavi proizvodnjom elektro-materijala i elektronike, sa godišnjim prometom od 19 milijardi dolara. Posluje na preko 100 lokacija u svetu, ima svoje ogranke u 25 zemalja u kojima zapošljava preko 3.000 ljudi.\nReč je o evropskoj filijali američkog giganta iz Atlante "Superior Eseks", koji je vodeći evropski dobavljač žice za proizvodnju transformatora, motora i generatora, a svoje proizvode isporučuje prevashodno automobilskoj industriji, energetskoj, te industriji električnih motora.


Sreda, 18.05.2022. ✝ Verski kalendar\n☦ Sveta velikomučenica Irina (Prepolovljenje)\n☨ Sveta velikomučenica Irina (Prepolovljenje)\n✡ 17. Ijar\n13.05.2021 u 23:51\nIzraelski vojnici ušli u Gazu\nJerusalim – Izraelske trupe ušle su u Gazu u sklopu tekuće vojne operacije protiv palestinskog islamističkog pokreta Hamas, saopštila je izraelska vojska večeras. „Izraelske vazdušne snage i kopnene trupe izvode napad u pojasu Gaze”, saopštila je vojska u kratkoj poruci, prenosi Beta. Odgovarajući na pitanje AFP-a, portparol vojske Džonatan Konrikus potvrdio je da su izraelski vojnici ušli u palestinsku enklavu.\n13.05.2021 u 17:09\nEskaliralo nasilje između Hamasa i Izraela uprkos naporima da se postigne prekid vatre\nJERUSALIM – Palestinski Hamas je danas raketirao Izrael koji uzvraća napadima iz vazduha na pojas Gaze i sukobi jačaju uprkos nastojanjima egipatskih zvaničnika da posreduju za prekid vatre. Iako su ranije runde sukoba između Izraela i ekstremističkog islamskog Hamasa koji vlada Gazom, uglavnom bile ograničene na tu palestinsku teritoriju i na izraelska pogranična mesta, ovog puta se dve strane sukobljavaju i jače i na većoj dubini teritorije. Dok su neke rakete stigle u područje Tel Aviva, arapski i jevrejski izgrednici izazivaju nerede na ulicama izraelskih gradova u kojima živi mešano stanovništvo, tuku ljude i pale vozila. Zbog raketiranja su letovi aviona odloženi ili usmereni dalje od glavnog izraelskog aerodroma. Palestinci u žalosti obeležavaju kraj muslamanskogkog\n13.05.2021 u 14:49\nIzrael gomila trupe na granici sa Gazom\nTEL AVIV – Izraelske trupe su danas počele da se gomilaju na granici sa Gazom, a palestinski militanti su „zasuli” Izrael raketama, u intenziviranju sukoba koji su izazvali međunarodnu zabrinutost i produbili sukob između Jevreja i Arapa u Izraelu. Višednevno nasilje između jevrejskih Izraelaca i arapske manjine pogoršalo se tokom prethodne noći, budući da su izvedeni napadi na sinagoge, dok je u nekim zajednicama došlo do izbijanja uličnih borbi, prenosi agencija Rojters. Zbog sve veće zabrinutosti da bi nasilje koje se rasplamsalo u ponedeljak moglo da izmakne kontroli, Sjedinjene Države su odlučile da na Bliski istok pošalju svog izaslanika Hadija Amra zaduženog za taj region. Čini se, međutim, da napori za okončanje najžešćih neprijateljstava u poslednjih nekoliko godina ne\n13.05.2021 u 14:34\nHamas tvrdi da ima raketu koja može da pogodi svaki deo Izraela\nGAZA – Hamas je upozorio danas da je počeo da koristi novu raketu Ajaš 250, koja, kako tvrdi, može da pogodio bilo koji deo Izraela. Portparol Hamasa Abu Obeida rekao je da vojni komandant Mohamad Deif pozvao „međunarodne vazduhoplovne kompanije da odmah obustave letove do bilo kog aerodroma na okupiranoj Palestini”, prenosi Tajms of Izrael. „Kažemo neprijatelju: vaši aerodromi i svaka tačka od severne Palestine do njenog juga je u dometu naših raketa”, rekao je Abu Obeida, javlja Tanjug.\n13.05.2021 u 12:19\nKratka istorija višedecenijskog sukoba u Pojasu Gaze\nSukob u Pojasu Gaze, gusto naseljenom području koje čini uzak primorski pojas između Izraela i Egipta, dužine 40 i širine 10 kilometara, deo je arapsko-izraelskog sukoba koji traje od nastanka države Izrael. Nakon raspada Osmanlijskog carstva, deo njegovih teritorija na Bliskom istoku bio je pod britanskom kontrolom pod mandatom Lige naroda. Generalna skupština UN-a je 1947. godine usvojila Rezoluciju prema kojoj je britanski mandat prestao da postoji i preporučeno je da se na toj teritoriji do 1948. osnuju dve države – arapska i jevrejska. Arapska zajednica je ovu podelu Palestine smatrala nepoštenom, jer su na teritoriji živeli mnogi Arapi koji su, prema planu UN-a, dodeljeni jevrejskoj državi. Odmah nakon proglašenja Izraela maja 1948, Liga arapskih država objavila je rat novoj\n13.05.2021 u 12:06\nIzraelska vojska uništila ključni vojni i finansijski centar Hamasa\nIzraelska vojska (IDF) danas je izvela seriju napada na Hamas u pojasu Gaze, u kojima su uništeni centralna banka, sedište unutrašnje bezbednosti, kao i kuća najvišeg komandanta Hamasa. IDF je potvrdio, kako navodi Tanjug, da je uništio zgrade centralne banke Hamasa i štab unutrašnje bezbednosti, a jedna od meta napada je bila kuća Ijada Teaeba, visokog komandira koji je nadgledao nekoliko bataljona u vojnom krilu Hamasa, piše Džerusalem post. Kako se navodi, kuća korišćena za terorističke ciljeve u napadu je uništena. U sredu je Izrael izvršio napad na najvišu vojnu komandu Hamasa, a tokom zajedničke akcije koju su izvele vojska i Izraelska bezbednosna agencija, ubijeni su visoki pripadnici Hamasovog generalštaba koji su smatraju bliskim saradnicima šefa vojnog krila grupe Mohameda\n12.05.2021 u 23:52\nRusija se zalaže za sastanak „Kvarteta” o sukobu na Bliskom Istoku\nMoskva – Rusija je u pozvala na hitan sastanak međunarodnih posrednika koji bi pomogli da se ublaži izraelsko-palestinski sukob koji sve više jača. Ruski ministar spoljnih poslova Sergej Lavrov rekao je da je neophodno sazvati hitan sastanak takozvanog „Kvarteta” posrednika – Sjedinjene Države, Evropska unija, Rusija i Ujedinjene nacije. Lavrov je to izjavio posle razgovora s generalnim sekretarom Ujedinjenih nacija, Antoniom Guterešom, istakavši da je hitan ministarski sastanak „Kvarteta” „sada najvažniji zadatak”. Izrazio je nadu da bi Gutereš mogao pomoći sazivanje takvog sastanka, prenosi Beta. Izraelski napadi iz vazduha pogodili su visoke stambene zgrade i razneli vojne objekte palestinskog Hamasa u pojasu Gaze u sredu, dok su Palestinci ispaljivali salve raketa. Sukob je\n12.05.2021 u 17:31\nPogibija prvog izraelskog vojnika u sukobu sa Palestincima\nJERUSALIM - Izraelska vojska je saopštila danas da je u protivtenkovskom raketnom napadu u blizini Pojasa Gaze, ubijen jedan izraelski vojnik što je prvi smrtni slučaj u izraelskim vojnim snagama tokom trodnevne borbe sa Hamasom. Vojska je saopštila da je u jutrošnjem napadu ubijen narednik Omer Tabib star 21 godinu, preneo je AP. U napadu su povređeni još jedan oficir i jedan vojnik, prenosi Tanjug.\n12.05.2021 u 16:48\nU Beogradu održan skup podrške Palestincima (FOTO)\nPalestinska dijaspora u Srbiji održala je danas u centru Beograda protest u znak podrške palestinskom narodu u Jerusalimu, Gazi i celoj Palestini, na kojem se moglo čuti „Živela Palestina”, „Živela Srbija”, „Gazi je potreban naš glas” ... „Naša poruka jasna je i jednostava - ovde smo da damo podršku našem narodu, da kažemo da želimo da živimo u miru, da imamo našu nezavisnu državu, Istočni Jerusalim kao glavni grad”, rekao je predstavnik palestinske dijaspore u Srbiji Sami Hijo. Hijo smatra da bez Jerusalima ne može da bude države Palestine. Palestinaska dijaspora u Srbiji, kako je precizirao, broji oko 500 članova. Učesnici skupa nosili su palestinske zastave i uzvikivali „Slobodna Palestina”, „Spasite Jerusalim”, „Spasite Gazu”, „Prestanite sa ubijanjem\n12.05.2021 u 13:51\nErdogan rekao Putinu da se Izraelu mora održati lekcija\nANKARA – Predsednik Turske Redžep Tajip Erdogan rekao je predsedniku Rusije Vladimiru Putinu da bi međunarodna zajednica trebalo „da održi Izraelu oštru i zastrašujuću lekciju” zbog odnosa prema Palestincima. Kako je navela Direkcija za komunikaciju pri kabinetu turskog predsednika, dvojica lidera su danas razgovarala telefonom o sukobu koji je eskalirao, a podstaknut je napetošću u Jerusalimu. U saopštenju se navodi da je Erdogan naglasio da je potrebno izvršiti pritisak na Savet bezbednosti UN da brzo interveniše „odlučnim i jasnim porukama” Izraelu, javlja Beta. Turski lider je sugerisao ruskom kolegi da bi trebalo razmotriti ideju o međunarodnim zaštitnim snagama kako bi se zaštitili Palestinci. U međuvremenu su hiljade ljudi u Istanbulu, ne poštujući restrikcije uvedene\n17.05.2022 u 22:10\nAmerika pohvalila Prištinu zbog uvođenja novih sankcija Rusiji\n17.05.2022 u 21:56\nIspaljeno 325 protivgradnih raketa\n17.05.2022 u 21:27\nZa Austriju članstvo u NATO ne dolazi u obzir\n17.05.2022 u 21:21\n17.05.2022 u 20:30\n17.05.2022 u 20:07


Marina Abramović: Nikada neću odustati od rada\nMarina Abramović, jedna od svetskih najistaknutijih umetnica performansa, nakon 44 godine vratila se u rodni Beograd, gde je u Muzeju savremene umetnosti 21. septembra svečano otvorena izložba "Čistač" kojom je rekapituliran njen dosadašnji, 50-godišnji rad na polju likovne i konceptualne umetnosti.\nLuka Šulić u Sava Centru: Četiri godišnja doba za solo violončelo\nLuka Šulić, nakon sedam godina turneja širom sveta kao deo priznatog dua 2CELLOS, vraća se svojim klasičnim korenima sa prvim albumom za Sony Classical i sa novim projektom koji će izvoditi širom sveta. Time će Luka Šulić postati prvi muzičar u istoriji koji će izvesti celokupna Vivaldijeva Četiri godišnja doba u aranžmanu za solo violončelo. Tim povodom, talentovani muzičar posetiće i Beograd, a koncert će se održati u Sava Centru 6. februara.\nVojna akademija 5: Pogledajte prvi oficijalni trejler\nJedna od najpopularnijih domaćih serija poslednjih godina, "Vojna akademija" imaće svoju petu sezonu, kojoj će prethoditi i istoimeni film. Distributerska kuća "Art Vista" predstavila je oficijalni trejler filma "Vojna akademija 5" koji će premijeru imati 2. oktobra u beogradskom Sava Centru, nakon čega će se od 3. oktobra naći na redovnom bioskopskom repertoaru domaćih bioskopa.\nIvan Jevtović ambasador Kids Fest-a\nEros Ramacoti: Fudbal i na turneji\nEros Ramacoti uskoro stiže u Beograd i za Štark Arenu 24. septembra priprema spektakl svojstven najvećim svetskim zvezdama. Ipak, iako je u samom vrhu svetske muzičke scene, ovaj Italijan je u svojim zahtevima na turneji prilično skoroman.\nJuče je u sali Doma Omladine održana komemoracija tragično preminulom hip- hop izvođaču Daliboru Andonovu Gruu uz prisustvo članova porodice, rodbine, prijatelja i kolega.\nKultna balada u izvođenju Stjepana Hausera\nProslavljeni čelista Stjepan Hauser predstavio je spot za reinterpretiranu verziju kultne pesme Krisa Ajzaka Wicked Games.\nMet Dejmon i Kristijan Bejl briljirali u Torontu\nSvetska premijera filma Le Man '66: Slavna 24 sata reditelja Džejmsa Mangolda ("Logan") održana je 9. septembra u Torontu. Glavne zvezde crvenog tepiha bili su holivudski glumci Met Dejmon i Kristijan Bejl ujedno i protagonisti uzbudljive akcije o sukobu čuvenih proizvođača automobila šezdesetig godina prošlog veka.


Uroš Bregar vodi Srbiju: Verujem da zajedno možemo na viši nivo – Balkan-Handball.com\nHome / Balkan / Uroš Bregar vodi Srbiju: Verujem da zajedno možemo na viši nivo\nUroš Bregar vodi Srbiju: Verujem da zajedno možemo na viši nivo\nBio sam počastvovan pozivom Rukometnog saveza Srbije. Posle toliko godina bila je teška odluka okončati mandat u selekciji Slovenije. Slovenačka reprezentacija dugo nije bila na velikoj sceni. Poslednje EP je odigrala 2010, a na Svetskom prvenstvu se nije pojavila 12 godina. Napravili smo kontinuitet nastupa na velikim takmičenjima i jedan veliki iskorak u poslednjih pet godina. Mislim da je došlo vreme za promenu, za neku novu energiju, koja je potrebna i meni, i igračicama. Prevagnuli su razlozi da prihvatim ponudu Srbije. Verujem da posvećeni, u zajedničkom radu stručnog štaba i igračica, možemo da napravimo neki veliki rezultat – kaže Bregar koji dobro poznaje srpske rukometašice, a od naredne sezone će sarađivati sa njih pet u ljubljanskom Krimu (pored Jovane Risović koja je deo tima, u Ljubljanu dolaze Andrea Lekić, Dragana Cvijić, Katarina Krpež Šlezak i Sanja Radosavljević):\nJako poštujem celokupan srpski sport i sve što ste napravili kao sportska nacija. U rukometu uvek ima igrača i igračica, uvek iskoči neko nov. Siguran sam da sa ozbiljnim radom, a verujem da je tako bilo i do sada, možemo da dignemo reprezentaciju na još jedan viši nivo. Što se tiče reprezentativki koje dolaze u Krim, tražili smo devojke koje imaju karakter i već neku povezanost sa Krimom u prošlosti. Andrea, Cvija i Katarina se vraćaju u klub gde su već igrale. Pratim Sanju već duže vreme, sviđa mi se kao igrač i drago mi je da ćemo sarađivati. Jovana Risović ima TOP sezonu i zadovoljan sam što će ostati u Krimu i naredne sezone.\nImaćemo par dana za trening pred prvu utakmicu. Krećemo sa analizom protivnika. Razgovarao sam sa više-manje svim igračicama i drago mi je da vidim energiju, želju i motiv da igraju za nacionalni tim. Znam da je ekipa malo starija, ali igračice ne delim na mlađe i starije. Podmlađivanje će doći prirodnim procesom. Želim na početku da pozovem sve, jer igračice delim, pre svega, na kvalitetne i manje kvalitetne. Stvari u rukometu se menjaju, karijere su sve duže, tako da se igrači od 30 godina više i ne smatraju starim. Najvažnije je da postoji želja da se igra za reprezentaciju – jasan je Bregar.\n← Prethodni članak UO RSS: Razrešen Obradović i svi ženski stručni štabovi\nNaredni članak → ARKUS: Partizan ubedljiv protiv Dubočice\nBregar skratio spisak Srbije za Slovačku


Varšava prekida sporazum o isporuci ruskog gasa | Herceg Televizija Trebinje\nPoljska administracija prekinula je sporazum o isporuci ruskog gasa prije isteka roka, rekao je danas poljski komesar za stratešku energetsku infrastrukturu Pjotr Najmski.\nPrema sporazumu, koji ističe krajem godine, Poljska može da od Rusije godišnje dobija do deset miliona metara kubnih gasa.\nRuska novinska agencija "RIA Navosti" navodi da su poljske vlasti donijele odluku da ne obnavljaju sporazum.\n- Vlada premijera Mateuša Moravijeckog usvojila je rezoluciju o prekidu sporazuma između Poljske i Rusije, pod nazivom "Jamal" potpisan 1993. godine. Nakon 30 godina, može se reći da gasni odnosi između Poljske i Rusije više ne postoje - naglasio je Najmski, prenose poljski mediji.\nRuski energetski gigant "Gasprom" je 27. aprila suspendovao izvoz gasa bugarskoj kompaniji "Bulgargaz" i poljskom "PGNiG" zbog odbijanja da energent plaćaju u rubljama.


Košarka - Kasno buđenje „Tamiša“\nNapisano u kategoriji Košarka, 14 februara, 2016\nKošarkaši „Tamiša“ poraženi su u utakmici 20.kola Košarkaške lige Srbije, na domaćem terenu, od ekipe niškog „Konstantina“ rezultatom 81:84 (22:22, 14:20, 13:18, 32:24). Pančevci koji su veći deo drugog poluvremena bili u dvocifrenom zaostatku, uspeli su u samom finišu da priđu rivalu na samo poen, ali je ipak bilo prekasno da se uradi nešto više.\nPosle prilično izjednačenih prvih 20 minuta, gde su gosti tek u finišu uspeli sebi da obezbede blagu rezultatsku prednost, početak drugog poluvremena pripao je Nišlijama kojebrzo stižu do dvocifrene razlike. Ekipa „Konstantina“ sigurno je čuvalatu prednost, a na četiri minuta pre kraja meča ona je dostigla i maksimalni plus 15, na semaforu je bilo 61:76. U tom trenutku domaći košakaši kao da su se trgli iz sna, i zaigravši odlučnije uspeli su da u završnici uhvate priključak i priprete protivniku. Posle trojke Ivana Smiljanića, „Tamiš“ u samom finišu meča prilazi na samo poen zaostatka ali vremena za novi veliki preokret ipak nije bilo.\nNajefikasniji u redovima „Tamiša“ bili su Ivan Smiljanić (trojke 5/8) i Dušan Milošević sa po 19 poena, dok je Nikola Simić dodao 15. Goste su do pobede predvodili Danilo Tasić sa 21 peonom i Goran Ostojić sa 19, a dvocifren je još bio i Vladimir Veličković sa 12 poena.\n„Osnovni razlog poraza je pristup u prvom poluvremenu. Sada je pitanje šta je objetkivno, šta subjektivno, da li smo mogli bolje ili ne, ali sa takvim pristupom utakmici koji smo imali u prvom poluvremenu, sa ekipom kao što je „Konstantin“ jednostavno ne može da se igra i ta utakmice je unapred izgubljena. Uspeli smo da se vratimo u poslednjoj četvrtini na neku želju, na neku sportsku drskost pojedinih igrača ali nedovoljno je to bilo da se dobije ovakav protivnik.“\nPosle 20.kola „Tamiš“ sa skorom 9/11 zauzima sedmu poziciju na tabeli. Sada u prvenstvu sledi dvonedeljna pauza usled odigravanja završnice Kupa Radivoja Koraća, koja se ovog vikenda održava u Nišu. Naredni meč „Tamiš“ će odigrati tek 27.februara kada će gostovati u Jagodini istoimenoj ekipi.


Saznajemo da je razlog za raskidanje ugovora činjenica da je interna komisija "BH-Gasa" ustanovila da su radovi izvedeni nekvalitetno, nakon čega je ova državna firma odbila primiti plinovod u svoje vlasništvo i zatražila odgovornost firme "Monter". Iz izvora bliskih "BH-Gasu" potvrđeno nam je da Uprava, iako je raskinula ugovor s izvođačem, uopće nije obavijestila Federalnu inspekciju.\n- Zatražili su naplatu bankovne garancije, ali je Sud u Zagrebu sve blokirao. Samo na sudske troškove potrošeno je oko 25.000 KM. Sada je plinovod ostao bez izvođača, nema dozvolu za rad, neosiguran je, a zbog puštenog plina on je sada tempirana bomba koja može napraviti neviđenu havariju - kaže naš sagovornik. Mehmed Koldžo, predsjednik Nadzornog odbora "BH-Gasa", rekao nam je jučer da je upoznat s ovom situacijom.\n- Znam da postoje problemi s firmom "Monter" već duže vrijeme. Ne znam kako će se ovo riješiti. Vjerujem da ćemo u narednim danima imati više informacija kako bi se svi problemi otklonili - rekao je Koldžo. Erdal Trhulj, ministar energije, rudarstva i industrije FBiH, također nam je potvrdio informaciju da je raskinut ugovor s firmom "Monter".\n- Nakon što na zahtjev "BH-Gasa" nisu otklonili nedostatke na plinovodu, Uprava je odlučila raskinuti ugovor. Rečeno mi je da su pokrenuli naplatu garancije koja će biti dovoljna za pokrivanje svih troškova - rekao je Trhulj. Firma "Monter" obavijestila je Upravu "BH-Gasa" da je zaključno sa 31. oktobrom prošle godine završila radove. Indikativno je da je zagrebački institut IGH, koji je obavljao nadzor nad radovima, također informirao Upravu da je sve urađeno po proceduri. No, spor je nastao kada je interna komisija obišla teren te utvrdila da na nekim mjestima iz zemlje vire cijevi i da tehnički prijem nije zadovoljavajući.\n- 40 miliona KM vrijednost plinovoda\n- 2012. godine počeli radovi\n- 2013. godine radovi trebali biti okončani\n- 25.000 KM troškovi vezani uz naplatu garancije\nViše iz kategorije: « EKRAN: konkurs za posao Otvaranje nadzornog centra A1 »


Sportski centar Bambi i ove godine domaćin finalnog turnira Mini-Maksi lige | ZR KLIK\nSport- Sportski centar „Bambi“ ovog vikenda bio je domaćin finalnog turnira Mini-Maksi lige za generaciju rođenu 2010. godine. Osam ekipa i preko 120 mladih fudbalera borilo se za naslov prvaka države koji je na kraju zasluženo osvojila ekipa „OFK Šabac“, dok je drugo mesto pripalo ekipi „Filip Filipović“iz Niša. Treće mesto pripalo je ekipama koje su izgubile polufinalne utakmice, a to su OFK „Gol Beograd“ i „Fair play Vojvodina Novi Sad“.\nPobednička ekipa OFK Šabac\nIz godine u godinu dajemo i ulažemo sve više truda, rada i energije na usavršavanju detalja oko organizacije ovog velikog takmičenja. Zahvalio bih se volonterima Crvenog krsta, Kancelariji za mlade i medijima koji su nam izašli u susret i podigli ovaj završni turnir na viši nivo. Vladan Škorić predsednik dečije fudbalske organizacije Srbije i osnivač ovog takmičenja, posetio nas je i izrazio veliko zadovoljstvo ukazavši da grad Zrenjanin i Sportski centar „Bambi“ mogu da budu odlični partneri Mini-Maksi ligi Srbije. Što se Akademije Bambi tiče radimo veoma posvećeno, zadovoljan sam postignutim rezultatima, jer i ove godine smo takođe potvrdili dominaciju i sva godišta su se plasirala na državno prvenstvo- istakao je Darko Tošić direktor Akademije Bambi.


Pročitajte sve vesti na temu podgorica - mediji.net\nZavršena blokada na Bogetićima, nema odgovora od premijera\nGrupa građana i danas je u podne blokirala saobraćaj na magistralnom putu Podgorica - Nikšić, u mestu Bogetići, zbog namere Vlade da izmeni kriterijum za sticanje crnogorskog državljanstva. Policija je bila na licu mesta, a blokada je trajala do 16 časova.\nOkupljeni građani u Podgorici traže ostavku Krivokapića\nGrađani Podgorice počeli su okupljanje kako bi krenuli u automobilsku kolonu ulicama grada, čime je počeo protest grupe građana, protivnika Vlade Zdravka Krivokapića, od koje traže neopozivu ostavku. Inicijativni odbor slobodnih građana u petak je uputio zahteve premijeru Zdravku Krivokapiću dajući...\nVrata slobode i demokratije u Crnoj Gori su odškrinuta, ali to nije razlog da ovih dana prisustvujemo okupljanjima koja na određeni način krše tu slobodu, zaustavljajući slobodu nekih drugih, ocenio je danas premijer Crne Gore Zdravko Krivokapić i pozvao sve političke faktore u zemlji da odustanu od...\nPodgorička policija uhapsila je danas navodnog člana međunarodne kriminalne grupe Pink panteri Gorana Milašinovića i njegovog prijatelja Ivana Čarapića. Milašinović i Čarapić su uhapšeni u podgoričkom naselju Mareza nadomak tamošnjeg restorana. Navodno je ...\nPodgoričanin Bojan Nenadić, koji je prebivalište u Srbiji zamenio crnogorskim pre gotovo deceniju, nije mogao da se zaposli u javnom preduzeću iako je ispunjavao sve uslove osim jednog - nije imao crnogorsko državljanstvo.\nProtest kod Bogetića, blokiran put Nikšić-Podgorica\nGrupa građana, pristalica predsednika Crne Gore Mila Ðukanovića, i danas je u podne blokirala magistralni put Podgorica - Nikšić, kod mesta Bogetići.\nGrupa građana i danas je u podne blokirala saobraćaj na magistralnom putu Podgorica- Nikšić, u mestu Bogetići, zbog namere Vlade da izmeni kriterijum za sticanje crnogorskog državljanstva


PROGNOZA RHMZ ZA DECEMBAR 2018. GODINE - Jefimija TV, Kruševac\nPROGNOZA RHMZ ZA DECEMBAR 2018. GODINE\nU periodu od 03. do 11. decembra prognozira se toplije vreme za ovo doba godine sa češćom pojavom kiše, koja će krajem prve dekade decembra u toku noćnih i jutarnjih časova biti praćena susnežicom ili snegom, pri čemu je moguće i kratkotrajno formiranje snežnog pokrivača. Srednja dnevna temperatura vazduha biće iznad višegodišnjeg proseka (od 4ºC do 9ºC). Jutarnja temperatura vazduha imaće vrednosti u intervalu od 0ºC do 6ºC, a najviša dnevna od 7ºC do 12ºC, krajem prve dekade decembra oko 4ºC. U periodu od 04. do 09. decembra duvaće slab do umereni vetar.\nIma izgleda da će se do kraja decembra zadržavati prosečno hladno vreme sa češćom pojavom kiše, susnežice ili snega. Srednja dnevna temperatura vazduha biće u granicama višegodišnjeg proseka (od -1ºC do 5ºC). Jutarnja temperatura vazduha imaće vrednosti u intervalu od -4ºC do 3ºC, a najviša dnevna uz povremena kolebanja, od 3ºC do 7ºC, sredinom treće dekade decembra i do 9ºC.\nPrognozirana količina padavina u Srbiji biće u granicama višegodišnjeg proseka za posmatrani period sa vrednostima u intervalu od 35 mm na severu i severozapadu do 55 mm na jugozapadu Vojvodine, od 45 mm do 60 mm u ostalim krajevima Srbije, a na planinama oko 75 mm.\nStanje i orijentacioni hidrološki izgledi na rekama u Srbiji\nVodostaj Dunava je u stagnaciji i manjem porastu u domenu niskih i srednje niskih vrednosti za decembar. Vodostaj Dunava će biti uglavnom u stagnaciji, a porasti vodostaja očekuju se u drugoj polovini prve dekade decembra.\nVodostaj Tise je u stagnaciji u domenu srednje niskih vrednosti za decembar. Vodostaj Tise će tokom perioda uglavnom biti u stagnaciji i manjem kolebanju, a manji porast vodostaja očekuje se sredinom druge dekade decembra.\nVodostaj Save je u opadanju u domenu srednje niskih i srednjih vrednosti za decembar. Vodostaj Save biće uglavnom u manjem opadanju i stagnaciji, a porasti vodostaja očekuju se početkom druge, kao i tokom treće dekade decembra.\nVodostaj Drine sa pritokama je u opadanju u domenu niskih vrednosti za decembar. Vodostaj Drine biće u stagnaciji i manjem kolebanju, a porasti vodostaja očekuju se početkom druge, kao i tokom treće dekade decembra.\nVodostaj na Velikoj, Zapadnoj i Južnoj Moravi sa pritokama je u stagnaciji u domenu niskih vrednosti za decembar. Vodostaji će uglavnom biti u stagnaciji i manjem kolebanju, a manji porasti vodostaja očekuju se se u drugoj polovini druge dekade decembra, kao i krajem perioda.\nNa Kolubari, Jasenici, Kubršnici, Mlavi, Peku, Timoku i na banatskim vodotocima, kao i na vodotocima bujičnog karaktera u zapadnoj, južnoj, istočnoj, jugoistočnoj i centralnoj Srbiji vodostaji su u stagnaciji i manjem kolebanju. Vodostaji će uglavnom biti u stagnaciji i manjem kolebanju, a manji porasti vodostaja očekuju se se u drugoj polovini druge dekade decembra, kao i krajem perioda.\nPrethodno: 04. DECEMBAR – VAVEDENJE PRESVETE BOGORODICE\nSledeće: “KRALJ PETAR I” OD 06. DECEMBRA U KRUŠEVCU


Pojačano obezbeđenje aerodroma i metroa u Pragu\nBriselski aerodrom nakon eksplozije 22. marta 2016 .\nPosle eksplozija na aerodromu i u metrou u Briselu češki ministar unutrašnjih poslova Milan Hovanec stavio je policiju u stanje pripravnosti, a pooštreno je obezbeđenje međunarodnih aerodroma u Češkoj i metroa u Pragu.\n"Češke snage bezbjednosti su zbog napada u Briselu u stanju pripravnosti. U skladu sa kriznim planom uvedene se pojačane mere bezbjednosti", saopštio je na Twitteru ministar Hovanec.\nPojačane patrole, mere bjezbednosti i specijalisti za traganje za podmetnim eksplozivom prisutne su na međunarodnim aerodromima u Pragu, Brnu, Ostravi, Pardubicama i banji Karlove Vari, saopštio je portparol komande češke policije Jozef Bocan.\n"Brojnije su patrole kod svih terminala i u tranzitnim prostorima aerodroma", rekla je medijima portparol češke Policije za strance Kateržina Rendlova.\nTakođe su pojačane patrole i pirotehničke kontrole u praškom metrou.\nPremijer Češke Bohuslav Sobotka pozvao je danas hitno na sastanak ministra unutrašnjih poslova i šefove policije i obavještajnih službi.\nČeški političari na čelu sa premijerom Sobotkom i šefom češke diplomatije Lubomirom Zaoralekom osudili su napade na briselski aerodrom i metro i poručili istovremeno da Evropa ne smije da dozvoli da je teroristi preplaše.


DVD rekorder USB PLUS, DR389 - Idealno.rs\nPočetna / Audio & Video / Kućni bioskop / DVD rekorderi / DVD rekorder USB PLUS, DR389\nPonuda prodavnice Adriatiko za proizvod DVD rekorder USB Plus, DR389. Ispravnost cene i podataka proveri na internet stranici prodavnice.\nod 18.881,00 DIN\nod 10.120,00 DIN\nIdealno.rs je vodeći portal za upoređivanje cena u Srbiji, koji omogućava potrošačima da kupuju pametno. Uporedi ponude prodavnica za DVD rekorder USB PLUS, DR389 i izberi najbolju. DVD rekorderi iz kategorije Kućni bioskop je najbolja kupovina, ukoliko želiš kvalitetan proizvod po najboljoj ceni.\nPročitaj opis proizvoda DVD rekorder USB PLUS, DR389 i vidi da li ti odgovara ili pogledaj druge proizvode brenda --UNKNOWN--. Opis i tehnički podaci proizvoda DVD rekorder USB PLUS, DR389 se mogu razlikovati od onih u internet prodavnici u kojoj obavljaš kupovinu. DVD rekorder USB PLUS, DR389 je dostupan u prodavnici Adriatiko po ceni, koja je navedena pored svakog prodavca u meniju "Prodavnice".\nGarantne uslove za DVD rekorder USB PLUS, DR389 proveri u prodavnici u kojoj nameravaš da obaviš kupovinu. Slika za DVD rekorder USB PLUS, DR389 je simbolična, zato se pre kupovine u prodavnici uveri da je proizvod isti.


Pomoć Vlade Srbije ugostiteljstvu, turizmu i putničkom saobraćaju - Far\nMinistarstvo finansija saopštilo je da je na sednici Vlade Republike Srbije usvojen regulatorni okvir kojim se pruža dodatna podrška privrednim subjektima čija je pretežna šifra delatnosti iz oblasti turizma, ugostiteljstva i putničkog saobraćaja, a zbog otežanih ekonomskih uslova usled pandemije Covid-19.\nPrivrednim subjetima iz navedenih oblasti će biti omogućeno dobijanje kredita Fonda za razvoj za tekuću likvidnost i obrtna sredstva pod izmenjenim uslovima, koji podrazumevaju rok otplate do pet godina i koji uključuje grejs period do dve godine, ukupno trajanje kredita do 24 meseca grejsa i do 36 meseci otplate, kamatnu stopu od 1 odsto na godišnjem nivou.\nTakođe, krediti se odobravaju i vraćaju u dinarima, a maksimalan iznos kredita za jednog korisnika kredita sa povezanim licima može biti: za preduzetnike i mikro pravna lica do 20.000.000 dinara, za mala pravna lica do 80.000.000 dinara i za srednja pravna lica do 180.000.000 dinara.\nMinistar finansija Siniša Mali je podsetio da privredni subjekti iz pomenutih sektora već koriste ekonomske mere koje je Vlada donela, a koje se odnose na odlaganje poreza i doprinosa na zarade i na isplatu tri minimalne zarade.\nMali je rekao da je ovo dodatna podrška za posebno ugrožene sektore, kojom će oni dobiti veću likvidnost i samim tim će moći da efikasnije posluju.\n„Razumevajući prirodu poslovanja u tim sektorima, i u razgovoru sa njima, došli smo do zaključka da je najvažnije da se produži rok otplate kredita i da imaju duži grejs period, kako bi imali više vremena da stabilizuju svoje poslovanje. Cilj je što brže pokretanje privredne aktivnosti, i mislim da smo u tome uspeli, pogotovo što smo već otvorili našu ekonomiju, pre drugih zemalja. Već smo isplatili i prvu minimalnu zaradu, koju su dobili i zaposleni u ovim sektorima, a drugi minimalac će biti isplaćen već početkom juna“ – istakao je Mali.\nMinistar privrede Goran Knežević je napomenuo da je teško pouzdano oceniti uticaj koronavirusa na privredu Srbije, ali da je sasvim sigurno da su na najvećem udaru bili oblast turizma, ugostiteljstva i putničkog saobraćaja.\n„Zato ćemo, kao što smo i obećali, i na ovaj način pomoći predstavnicima tih sektora kako bi održali likvidnost i što brže se vratili u privredne tokove. Vodili smo računa da maksimalno relaksiramo uslove kako bi, uz našu podršku, u što kraćem roku prevazišli posledice izazvane pandemijom korona virusa. Ovim smo još jednom pokazali da je Srbija jaka, sa stabilnom ekonomijom, koja ozbiljnim merama pomaže privredi“ – poručio je Knežević.\nKnežević i Mali su zaključili da je Vlada Republike Srbije efikasno i brzo reagovala u novonastaloj ekonomskoj situaciji, koja je izazvana pandemijom Covid-19, kao i da se pokazalo da privrednici i građani mogu da se oslone na državu u svakom trenutku, navodi se u saopštenju.\nOd ponedeljka sprovođenje ekonomskih mera za pomoć privredi Veliko interesovanje građana i privrede za Program ekonomskih mera Mali: Više od 1,1 milion zaposlenih dobija tri minimalne zarade Uprava za trezor počela isplatu pomoći od 100 evra građanima koji su se prijavili\nCovid-19EkonomijaGoran KneževićKorona virusMinistarstvo finansijaPandemijapomoćPutnički saobraćajSiniša MaliturizamUgostiteljstvoVlada Srbije\nНов рекорд на заразените в България – 182, седем починали за денонощие https://t.co/mrp11ZO5Fv 2 hours ago


Lavrov i Gutereš: Poštovati pravila svetske politike - Sputnjik Srbija\n21:33 18 Maj 2021\nLavrov i Gutereš: Poštovati pravila svetske politike\n10:20 21.06.2018 Preuzmite kraći link\nMinistar inostranih poslova Rusije Sergej Lavrov i generalni sekretar UN Antonio Gutereš saglasni su da je svetske probleme neophodno rešavati kolektivno i poštovati svetski poredak koji je zasnovan na međunarodnim pravilima.\n„Mi izuzetno cenimo vašu poziciju kako bi se povećala uloga UN u svetskim pitanjima, posebno kada je reč o rešavanju konflikata“, rekao je Lavrov.\nGutereš sa Putinom tokom Svetskog prvenstva\nPrema njegovim rečima, to umnogome zavisi od opšteg stanja međunarodnog sistema u celini, ali i od spremnosti svih zemalja ponaosob da sleduju te ciljeve koji su zacrtani u povelji UN, a ne svoje sopstvene.\nLavrov je takođe ocenio da se Gutereš zalaže za ujedinjenje napora krupnih međunarodnih igrača kada je reč o rešavanju svetskih problema.\n„U principu, to je ta logika koja je i zacrtana u povelji UN, što i predstavlja osnov za rešavanje svih globalnih problema“, dodao je.\nGutereš, koji boravi u dvodnevnoj poseti Moskvi, rekao je da je saradnja sa Rusijom osnova kada je reč o rešavanju globalnih problema – „živimo u svetu koji se drastično menja, suočavamo se sa mnogim komplikacijama, a pre svega sa globalnim terorizmom koji ne zna za granice“.\nGutereš se osvrnuo i na pitanje migracije, rekavši da taj problem nije moguće rešiti samostalno – „globalni izazovi moraju da se rešavaju mnogostranom diplomatijom, što je i napisano u povelji UN“, dodao je on.\nsvetska politika, pravila, UN, Antonio Gutereš, Sergej Lavrov\n21:30 Rame uz rame sa silama – Srbija u prvih pet država koji su napravili serološke testove za kovid\n21:29 Popović i Kosačov: Neprihvatljivo povlačenje Kfora, Rusija i dalje podržava Srbiju po pitanju Kosova


Ugroženost slobode medija pojačava potrebu za objektivnim izveštavanjem\nPredsednik američkog Upravnog odbora za emitovanje programa u inostranstvu, Džems Glasmen, izjavio je da ugroženost slobode medija širom sveta pojačava potrebu za tačnim, objektivnim međunarodnim izveštavanjem.\nDžems Glasmen je predsednik američkog Upravnog odbora za emitovanje programa u inostranstvu, koji nadzire Glas Amerike i još nekoliko američkih agencija koje emituju programe namenjene inostranstvu. Na javnoj tribini u Vašingtonu, Glasmen je rekao da su mnogi gajili nadu da će kraj Hladnog rata doneti trajnu slobodu medija u celom svetu, ali da se takve nade nisu ostvarile. U stvari, on je ustvrdio da vlade u mnogim delovima sveta, koje smatraju kontrolu nad informacijama ključnom za održavanje na vlasti, ograničavaju pristup nezavisnim izvorima vesti i informacija. Glasmen je naveo i nedavno istraživanje nevladine organizacije «Fridom haus», sa sedištem u Sjedinjenim Državama.\n«’Fridom haus’ je pre samo dve nedelje objavio izveštaj o slobodi medija u kojem se prošla godina ističe kao godina globalnog pada. U ukupno 64 obrađene zemlje, u jednoj trećini mediji nisu slobodni. A za svaki pojedinačni napredak koji je navela ‘Fridom haus' na svojoj skali slobode medija, zapažena su dva nazadovanja.»\nU globalnoj sredini punoj izazova za slobodan protok informacija, Glasman je istakao da potreba za emitovanjem međunarodnih programa i dalje ima kritični značaj. On je rekao da Glas Amerike, BBC i druge stanice, u mnogim zemljama od Amerike do Afrike, predstavljaju jedini izvor objektivnih, pouzdanih vesti. Glasmen je ukazao da se američki međunarodni programi i dalje emituju na kratkim talasima u mnogim regionima, bez obzira što se prelazi na FM i srednje talase, kao i na televiziju i internet. U ovom periodu, Glasmen je istakao da američki međunarodni programi imaju publiku od 175 miliona ljudi nedeljno u svetu.


Ostali sportovi - Streljaštvo: Mirosavljev sedmi na Svetskom kupu u Milanu\nSrpski olimpijac Nemanja Mirosavljev (Novi Sad) zauzeo je odlično sedmo mesto u konkurenciji 93 takmačara na Svetskom kupu u Milanu u disciplini vazdušna puška sa 699,3 (596, po serijama 99, 99, 100, 100, 99, 99) krugova. Drugi srpski predstavnik Stevan Pletikosić („Čika Mata“) je 15. sa 595 krugova (100, 100, 99, 98, 98, 100), dok je Milenko Sebić (Policajac) 28. sa 594 kruga (100, 99, 99, 99, 100, 99).\nFinale je bilo veoma kvalitetno, vredelo je 596 krugova i Mirosavljev je sa još šestoricom strelaca sa tim rezultatom raspucavao sa dodatnih pet dijabola za jedno mesto u plej ofu. Iamo je najbolji rezultat od 51,9 krugova i ušao u finale kao osmi. Sa 103,6 krugava u dodatnih pet dijabola (peti rezultat plej ofa) popeo se za jedno mesto.Trijumfovao je Italijan Nikolo Kampriani sa 702,7 (599) krugova. Na drugo mesto sa 701,7 (597) plasirao se Vitalij Bubnovič (Belorusija) dok je Ukrajinac Serhi Kuliš sa 701,5 (597) krugova osvojio bronzu. Kinez Ćinan Žu koji je posle osnovnog dela od 599 krugova bio vodeći, pao je na četvrto mesto.\nVisoke plasmane ostvarile su i srpske takmičarke vazdušnom puškom. Ivana Maksimović (Novi Beograd Ušće) i Andrea Arsović (Partizan) su raspucavale za tri mesta u finalu jer su sa još šest takmčičarki imale po 397 krugova. Na žalost nisu uspele, obe su „ubile“ po 50,5 krugova u dodatnih deset dijabola. Ipak zabeležile su odlične pozicije, 11. je Ivana Maksimović sa 397 krugova (po serijama 98, 100, 100, 99), dok je Andrea Arsović 12. sa takođe 397 krugova (99, 100, 99, 99). Treća srpska takmičarka Dragana Todorović iz Novog Beograda Ušća, je sa 390 krugova (99, 98, 906, 97) zauzela 73 mesto, dok je supruga Damira Mikeca, Melisa, koja gađa za Salvador imala 391 krug (98, 96, 98, 99) i plasirala se na 69. poziciju u konkurenciji 99 takmičarki.\n– „U celini, odlični rezultati ali uz čestitke, mora da se kaže da su Mirosavljev, Maksimovićeva i Arsovićeva u poslednjim hicima izgubili šansu za bolje rezultate. Svi bi izbegli i raspucavanja u kojima se troši mnogo energije, i fizičke i psihičke. Pletikosić i Sebić su postigli među najboljim svojim rezultatima ove sezone na jakom takmičenju što je, takođe, za svaku pohvalu“\nDve učesnice finala Čehinja Katarina Emons i Nemica Sonja Fajlšifter u osnovnom deleu su „ubile“ apsolutni svetski rekord od 400 krugova. Emonsova je pobedila sa 505,5 krugova (400) i njen finalni rezultat je samo 0,1 krug slabiji od svetskog rekorda finala koji drži Kineskinja Siling Ji sa Svetskog kupa u Minhenu 2010. (505,6).\nDruga je bila Fajlšifterova sa 504,2 (400) krugova, dok je Kineskinja Siling Ji treća sa 503,4 (399) krugova. Drugog dana Svetskog kupa u Milanu gađaće vazdušnim pištoljima Zorana Arunović, Bobana Veličković i Jasna Šekarić, kao i Andrija Zlatić, Damir Mikec i Dimitrije Grgić.


Dvije do tri šoljice kafe dnevno smanjuju rizik od demencije - Glas Srpske\nSrna 17.11.2021 12:23\nLONDON- Konzumiranje kafe ili čaja može biti povezano sa manjim rizikom od moždanog udara i demencije, prema najvećoj studiji te vrste.\n„Naši nalazi sugerišu da je umjereno konzumiranje kafe i čaja odvojeno ili u kombinaciji povezano sa manjim rizikom od moždanog udara i demencije“.\nMeđutim, naučnici su upozorili da istraživanje agencije „UK bajobenk“ odražava relativno zdrav uzorak u odnosu na opštu populaciju, što bi moglo ograničiti mogućnost generalizacije ovih asocijacija. Iako je moguće da kafa i čaj mogu zaštititi od moždanog udara, same demencije i demencije kao posljedice moždanog udara, istraživači kažu da se uzročnost ne može zaključiti na osnovu asocijacija.\nProfesor Tara Spires Džouns, vođa programa britanskog Instituta za istraživanje demencije i zamjenik direktora Centra za proučavanje rada mozga na Univerzitetu u Edinburgu, koji nije bio uključen u istraživanje, opisala ga je kao „zanimljivo“ i „snažno sprovedeno“, ali je naglasila da je potrebno uraditi više posla da bi se u potpunosti razumjele potencijalne biološke veze čaja i kafe i rizika od moždanog udara i demencije.\n„Razumijevanje koji aspekti našeg načina života imaju najveći uticaj na zdravlje našeg mozga ključno je za osnaživanje ljudi da donose promišljene odluke o svojim životima“, istakla je ona.


NOVAC ODVOJEN ZA NEKATEGORISANE PUTEVE PREUSMEREN ZA KUPOVINU MATERIJALA – www.info036.rs\nNOVAC ODVOJEN ZA NEKATEGORISANE PUTEVE PREUSMEREN ZA KUPOVINU MATERIJALA\nNa devedeset drugoj (vanrednoj) sednici Gradskog veća grada Kraljeva većnici su razmatrali pet tačaka dnevnog reda.\nVećnici su razmatrali Predlog rešenja o prestanku važenja Rešenja\nGradskog veća o raspodeli sredstava za održavanje nekategorisanih puteva na teritoriji grada Kraljeva za 2019. godinu, broj 011-125/2019-I od 25. 04. 2019.godine, i doneli Rešenje o prestanku važenja Rešenja Gradskog veća o raspodeli sredstava za održavanje nekategorisanih puteva na teritoriji grada Kraljeva za 2019 godinu.\n„Na jednoj od prethodnih sednica Gradskog veća doneli smo rasporedno\nRešenje sredstava za održavanje nekategorisanih puteva na teritoriji svih\nmesnih zajednica grada Kraljeva. S obzirom da ovaj novac nije utrošen, a nije ni raspisana Javna nabavka za izbor izvođača radova, odlučili smo da ovaj novac preusmerimo tako da se on iskoristi za kupovinu materijala i za sve druge radove koje sprovode naša gradska preduzeća JKP „Putevi“, JKP „Čistoća“ i JKP „Vodovod“. Do dobijanja drugih sredstava koja očekujemo, od države i od donatora,ova sredstva će biti korišćena za sve urgentne radove“, obrazložio je gradonačelnik dr Predrag Terzić.\nNa sednici Gradskog veća donet je Pravilnik o dodeli podsticajnih\nsredstava u cilju ekonomskog osnaživanja žena sa ruralnih područja grada\nKraljeva u okviru projekta Sprovođenje mera populacione politike jedinica\nlokalne samouprave u Republici Srbiji u 2019. godini.\nGrad Kraljevo, kao i prethodne godine, i ove godine je dobio sredstva od\nMinistrstva zaduženog za demografiju i populacionu politiku u cilju osnaživanje žena na ruralnom područjima.\n„Prošle godine ukupno 15 žena dobilo je po 250.000 dinara zajedničkih\nsredstava grada Kraljeva i Ministarstva zaduženog za demografiju i\npopulacionu politiku. Ove godine deset žena dobiće po 300.000 dinara i treba naglasiti da one žene koje su prethodne godine konkurisale i dobile sredstva,ove godine nemaju prava na taj novčani iznos“, istakao je Terzić.\n„Cilj je da se pomogne što većem broju žena na selu, jedne su dobile novac\nprethodne godine, druge su dobile ove godine, a mi se nadamo da ćemo dobiti podršku Ministarstva za demografiju i populacionu politiku, kako bi i\nnarednih godina mogli da omogućavamo ljudima na selu, porodicama na selu,majkama, da mogu da dobiju novac kako bi unapredile svoju poljoprivrednu proizvodnju i kako bi poboljšali život svoje porodice“, naglasio je gradonačelnik grada Kraljeva dr Predrag Terzić.\nFOTO GRAD KRALJEVO\nPOTREBNI VOLONTERI ZA POMOĆ U RASČIŠNJAVANJU KRALJEVA (POMOZIMO NAŠIM SUGRAĐANIMA)\nTREĆI DAN ZASEDANJA GRADSKOG ŠTABA ZA VANREDNE SITUACIJE


Kancelarijske etikete 5X35 1/1920 bela - Idealno.rs\nPočetna / Kancelarija i škola / Papir i papirna konfekcija / Nalepnice i etikete / Kancelarijske etikete 5X35 1/1920 bela\nPonuda prodavnice Dodatnaoprema za proizvod Kancelarijske etikete 5X35 1/1920 bela. Ispravnost cene i podataka proveri na internet stranici prodavnice.\nIdealno.rs je vodeći portal za upoređivanje cena u Srbiji, koji omogućava potrošačima da kupuju pametno. Uporedi ponude prodavnica za Kancelarijske etikete 5X35 1/1920 bela i izberi najbolju. Nalepnice i etikete iz kategorije Papir i papirna konfekcija je najbolja kupovina, ukoliko želiš kvalitetan proizvod po najboljoj ceni.\nPročitaj opis proizvoda Kancelarijske etikete 5X35 1/1920 bela i vidi da li ti odgovara ili pogledaj druge proizvode brenda HERMA. Opis i tehnički podaci proizvoda Kancelarijske etikete 5X35 1/1920 bela se mogu razlikovati od onih u internet prodavnici u kojoj obavljaš kupovinu. Kancelarijske etikete 5X35 1/1920 bela je dostupan u prodavnici Dodatnaoprema po ceni, koja je navedena pored svakog prodavca u meniju "Prodavnice".\nGarantne uslove za Kancelarijske etikete 5X35 1/1920 bela proveri u prodavnici u kojoj nameravaš da obaviš kupovinu. Slika za Kancelarijske etikete 5X35 1/1920 bela je simbolična, zato se pre kupovine u prodavnici uveri da je proizvod isti.


Nikola Mirotić protiv zakona o slobodi vjeroispovijesti\nNikola Mirotić, vrhunski košarkaš, jedan od najtalentovanijih i najboljih igrača iz Crne Gore, i veliki humanista, ponovo je podigao svoj glas protiv diskriminatorskog zakona o slobodi vjeroispovijesti koji je na dnevnom redu Skupštine Crne Gore, saopštila je Mitropolija crnogorsko primorska.\nMirotić je podijelio fotografiju vladika, sveštenstva i monaštva Srpske pravoslavne crkve u litiji ispred podgoričkog Hrama Hristovog Vaskrsenja koji su juče protestovali protiv zakona o slobodi vjeroispovijesti, dajući time bezrezervnu podršku njihovoj borbi za odbranu svetinja i apelu poslanicima da ne glasaju za ovaj zakon.\nIspred Skupštine Crne Gore juče su stotine sveštenika i monaha, predvođeni NJegovim visokopreosveštenstvom mitropolitom crnogorsko-primorskim Amfilohijem i episkopima budimljansko-nikšićkim Joanikijem i dioklijskim Metodijem, izrazili svoj protest i apelovali da poslanici ne glasaju za ovaj zakon, navodi se u saopštenju.\nEpiskop Metodije pročitao je proglas Svetovasilijevskog sabora iz Nikšića, a mitropolit Amfilohije je pozvao sve poslanike, posebno one rimokatoličke i islamske vjeroispovijesti da ne donose ovaj diskriminatorski akt.\n"Naš brat Mirotić ljetos, nakon završene uspješne sezone u NBA ligi, sa suprugom Ninom, posjetio je Saborni hram Hristovog Vaskrsenja u Podgorici i potpisao peticiju protiv otimanja svetinja i zakona kojim je to previđeno", ističe se u saopštenju.\nPeticiju protiv spornog zakona do sada je potpisalo oko 100.000 građana Crne Gore.


Euleks i MUP Srbije potpisali sporazum\nMisije EU na Kosovu Euleks i Vlada Srbije potpisali su protokol o policijskoj saradnji. Predsednik i premijer Kosova Sejdiu i Tači su potvrdili da se ne slažu sa tim sporazumom, istakavši da se njime ne utiče na nezavisnost Kosova.\nŠef policijskog odeljenja Euleksa Rajner Kun potpisao je protokol o tehničkoj saradnji Euleksa i Ministarstva unutrašnjih poslova Srbije, potvrdio je portparol pravosudno-policijske misije EU Kristof Lamfalusi.\n“Danas smo potpisali protokol. Radi se tehničkom sporazumu kojeg je potpisao šef policijskog odeljenja Euleksa Rajner Kun”, rekao je Lamfalusi.\nOdmah po potisivanju reagovala je zvanična Priština. Predsednik i premijer Kosova Fatmir Sejdiu i Hašim Tači su naglasili da Priština nije deo tehničkog dogovora između Euleksa i MUP-a Srbije.\n“Naglašavamo da ovakvi aranžmani ne mogu da utiču na nezavisnost Kosova, suverenitet i teritorijalni integritet Repuiblike Kosova”, izjavili su Sejdiu i Tači.\nU saopštenju dvojice čelnika se ističe da se saradnja institucija Kosova i Euleksa nastavlja.\n“Želimo da potvrdimo našu privrženost o tesnoj saradnji sa misijiom EU u cilju daljeg konsolidovanja državnosti i suvereniteta Kosova, a posebno na jačanju evropske perspektive”, navodi se zajedničkoj izjavi dvojice lidera.\nJača kontrola granične linije\nInstitucije Kosova, piše dalje u saopštenju, ne žele da umanje borbu protiv organizovanog i prekograničkog kriminala.\nSporazum Euleks - MUP Srbije podrazumeva jaču kontrolu granične linije prema Kosovu, a time i pojačanu borbu protiv organizovanog kriminala. Ima najava da bi Euleks i Srbija potpisali nove protokole.\n“Rano je govoriti o predlozima na kojima se još uvek radi, još nismo u fazi kada možemo da potvrdimo protokole o saradnji u oblasti carine i sudstva”, rekao je Lamfalusi.\nU međuvremenu više od 20 nevladinih organizacija kosovskih Albanaca najavilo je da će sredu u Prištini oragnizovati proteste zbog najave potpisivanja Protokola između Euleksa i MUP-a Srbije. Predstavnici nekih organizacija su kazali da je razlog za protest to što se protokolom narušava suverenitet Kosova. Kritkovana je vladajuća koalicija što nije na pravi način reagovala na taj dokument.\nPrethodno su specijalni predstavnik EU na Kosovu Piter Fejt i predstavnici pet zapadnih zemalja u Prištini - Francuske, Nemačke, Italije, Velike Britanije i Sjedinjenih Američkih Država, podržali sporazum Euleksa i MUP-a Srbije o saradnji u oblasti policije u skladu sa mandatom misije EU.


Opština Bar ustupa službena vozila na raspolaganje organizaciji Crvenog krsta Bar | Opština Bar\nUstupljena vozila Sekretarijata za lokalnu samoupravu, Sekretarijata za finansije, Sekretarijata za privredu i Sekretarijata za uređenje prostora Opštine Bar služiće zaposlenima i volonterima Crvenog krsta koji će, radi nastale situacije uvođenja privremenih mjera zbog pojave slučajeva infekcije korona virusom, obilaziti svoje najugroženije korisnike, lica sa invaliditetom i osobe starije od 65 godina koji žive sami na teritoriji barske opštine.\nVolonteri Crvenog krsta će našim sugrađanima u potrebi nabavljati i dostavljati neophodne ljekove, životne namirnice i sredstva za higijenu.\nŠestoro mladih službenika zaposlenih u organima i službama Opštine Bar prijavili su se da volontiraju u pružanju pomoći korisnicima Crvenog krsta u Baru. “Bar u ovim trenucima pokazuje humanost i solidarnost kako mu i dolikuje. Svi zajedno, odgovorno i posvećeno nastojimo da omogućimo kontinuiran i nesmetan rad svih institucija, kako na državnom tako i na lokalnom nivou.\nVjerujem da će ovaj doprinos Opštine Crvenom krstu biti od koristi i njima i njihovim korisnicima, i da će ovi humani ljudi u narednim danima uspjeti da obiđu što više svojih korisnika i pružiti im neophodnu pomoć”, kazao je predsjednik Opštine Bar Dušan Raičević.


Ideja za bolje sutra | Kamatica\nPočetna > vest > Ideja za bolje sutra\nTekst objavljen: 10.03.2016 12:28\nZahvaljujući drugom izdanju konkursa „Ideja za bolje sutra“, koji su organizovale UniCredit fondacija, Fondacija Ana i Vlade Divac i UniCredit Banka, uz podršku Smart kolektiva i Turističke organizacije Srbije, preduzeće Daj daj, koje se bavi proizvodnjom pelena od bambusovog vlakna, je uspelo da unapredi svoje poslovanje i načini prve korake ka inostranom tržištu.\nNaime, kao jedan od glavnih ciljeva ovog preduzeća koji je definisan tokom razvoja Biznis plana u okviru konkursa “Ideja za bolje sutra”, navedeno je uspostavljanje novog biznis modela u okviru kojeg će se pod jednom robnom markom – „Fairbeez” - udružiti preduzeća koja vode žene i čiji proizvodi podržavaju ideju prirodnog roditeljstva.\nUdruženje će, pored preduzeća Daj Daj pelene, činiti Gugadžina unikatna dečija odeća i Archiplay edukativne drvene igračke. Zahvaljujući ovakvom udruživanju, oni će uspeti da prevaziđu zajednički problem plasmana svojih proizvoda na domaćem tržištu, s obzirom na to da se njihovi ručno pravljeni proizvodi u mnogome razlikuju od trenutne ponude u Srbiji, kao i da zbog kvaliteta koji nude, cene nisu konkurentne.\nSa druge strane, u inostranstvu raste potražnja za ovakvim proizvodima, posebno u Nemačkoj gde se godišnje rodi više od 700.000 beba i gde je svest o prednostima kupovine ekoloških i društveno odgovornih proizvoda znatno viša. Stoga je preduzeće Daj Daj i iskoristilo deo bespovratnih sredstava dobijenih u okviru konkursa „Ideja za bolje sutra“ za učestvovanje na najvećem međunarodnom sajmu igračaka i dečje opreme u Evropi, „Spielwarenmesse“, održanom u januaru ove godine u Nirnbergu.\nNajveći broj posetilaca sajma su činili veliki distributeri, manje i veće prodavnice, ali i internet prodavnice sa različitih kontinenata. Zahvaljujući inovativnom dizajnu i vrhunskom kvalitetu proizvoda, „Fairbeez”nije zaostajao za ostalim izlagačima. Pored bambusovih pelena, jedinstvenog dizajna dečje odeće i prirodnih proizvoda za mame, najveću pažnju su privukli „Archiplay“ edukativni setovi igračaka od drveta koji doprinose razvoju kreativnosti i sposobnosti apstraktnog razmišljanja kod dece različitih uzrasta.\nkreativnost deca UniCredit Banka ideja za bolje sutra


Britanci probali burek i jogurt prvi put u životu - Muški magazin - trendovi, fitness, lifestyle, saveti, devojke... `\nIako je za Balkan uobičajno videti ljude koji jedu burek i jogurt, ostatak sveta zapravo ni ne zna šta je burek. Rejčel i Nik su u Beogradu odlučili da vide i da isprobaju sve što mogu, a takođe su pokušali da se osete kao pravi Srbi.\nPošto su im svi rekli da mi Srbi najviše uživamo u hrani, oni su krenuli u potragu za najboljim specijalitetima u našem glavnom gradu i naravno, završili su u poznatoj Trpković pekari, gde su odlučili da probaju jogurt i burek.\nOni su bili fascinirani različitim pecivima u našim pekarama i nisu moglii da shvate da ljudi mešaju peciva i kiseli jogurt. Ipak, kada su probali različite vrste bureka i kada su ga zalili domaćim jogurtom, shvatili su zbog čega svi lude za ovom kombinacijom.\nPogledajte njihovu reakciju:\nPROČITAJTE SLEDEĆI TEKST: Baba Vanga predvidela čitavu budućnost čovečanstva


Nemiri se prelili i na Evropu - u više gradova protesti zbog ubijenog Afroamerikanca - BIGportal.ba\nNemiri se prelili i na Evropu – u više gradova protesti zbog ubijenog Afroamerikanca\n1 Juna, 2020 1 Juna, 2020 0152\nU britanskoj prestonici uhapšeno je 11 demonstranata.\nPolicija u Londonu saopštila je da je do hapšenja došlo zbog napada na policijske službenike ili nošenja oružja, kao i da su svi uhapšeni starosti između 17 i 25 godina, preneo je sinoć britanski San.\nUčesnici su se najpre okupili na Trafalgar skveru, a zatim preko Vestminstera došli do američke ambasade u Londonu, noseći plastične transparente na kojima je pisalo “za rasizam nema mesta”, “bez pravde nema mira”.\nKako se navodi, protesti su bili uglavnom mirni, mnogi su nosili maske za lice, a u znak protesta podizali pesnicu u vis.\nOsim u Londonu, protesti su održani i u britanskim gradovima Mančesteru i Kardifu, kao i u Francuskoj, Nemačkoj i Danskoj.\nMajka Darka Lazića progovorila o drami: “Barbaru mi nije doveo u kuću”\nTeniseri rizikuju zdravlje: Špankinja predala zbog toplotnog udara


Rekordan nivo: Depoziti stanovništva u BiH preko 14 milijardi KM – Biznis.ba\nNaslovnaBiHRekordan nivo: Depoziti stanovništva u BiH preko 14 milijardi KM\nRekordan nivo: Depoziti stanovništva u BiH preko 14 milijardi KM\nobjavljeno 29. okt 2021. u 10:36 29. okt 2021.\nIzazovna vremena zahtijevaju pažljivo upravljanje resursima. Potreba za znanjem o raznim vidovima štednje je veća nego ikada, i garant je boljih životnih i investicijskih odluka. Čak i mala ušteda svaki dan, može biti veoma važna za vremena koja dolaze. Vaša štednja je samo vaša. Koristite je kao najbolju podršku za svoju budućnost i budite racionalan investitor – izjavio je guverener Centralne banke Bosne i Hercegovine (CBBiH) Senad Softić povodom Svjetskog dana štednje koji se obilježava 31. oktobra.\nPrema podacima CBBiH, na kraju septembra 2021. godine ukupni depoziti stanovništva kod komercijalnih banaka u BiH iznosili su 14,49 milijardi KM, što je najveći zabilježeni nivo. Depoziti stanovništva imaju daleko najveće učešće u ukupnim depozitima kod komercijalnih banaka, 53,4%, pa stoga predstavljaju važnu osnovu finansiranja i funkcionisanja banaka.\n– Ako posmatramo depozite stanovništva po ročnoj strukturi, oročeni i štedni depoziti u septembru 2021. iznose 5,46 milijardi KM ili 37,7% ukupnih depozita stanovništva, od toga kratkoročni depoziti čine 318 miliona KM (5,8%), a dugoročni 5,14 milijardi KM (94,2%). Transakcijski računi i depoziti po viđenju čine 9,03 milijardi KM ili 62,3% ukupnih depozita stanovništva – kaže se u saopćenju CBBiH.\nStanovništvo u BiH, kako se dodaje, kontinuirano povećava ukupne depozite, pa su tako u poređenju sa stanjem na kraju septembra prošle godine porasli za 1,15 milijardi KM ili 8,7%.\n– Međutim, postoje značajne razlike u kretanju depozita, zavisno od tipa depozita. Transakcijski računi su porasli za 19,8% (odnosno 854 miliona KM), a depoziti po viđenju bilježe porast od 9,3% (odnosno 327 miliona KM). Oročeni i štedni depoziti, koji odražavaju štednju, na godišnjem nivou bilježe blagi pad od 0,6% (34 miliona KM). Stagnacija oročenih i štednih depozita stanovništva na godišnjem nivou je evidentna od aprila 2020. godine – ističu iz CBBiH.\nNa stagnaciju oročenih i štednih depozita stanovništva su uticale nepovoljne ekonomske prilike tokom pandemije, jer su mnogim građanima smanjenja primanja i stoga nisu mogli štedjeti kao u ranijim periodima, a dio štednje iskoristili su za pokrivanje trenutnih potreba.\nKamatne stope na oročene depozite stanovništva bilježe kontinuiran pad tokom posljednjih godina. Kamate za oročene eurske depozite stanovništva sa dogovorenim dospijećem od 1 godine do 2 godine smanjene sa 3,279%, koliko je bila prosječna stopa za 2013. godinu, na 1,06% u prvih osam mjeseci 2021. godine. Istovremeno, kamatne stope za depozite sa dogovorenim dospijećem preko 2 godine iznosile su 1,159% u prvih osam mjeseci 2021. godine (3,95% u 2013. godini). Za isti posmatrani period, kamatne stope na oročene i štedne depozite stanovništva u KM sa dogovorenim dospijećem od 1 godine do 2 godine su se smanjile na 0,719%, a za oročenje preko 2 godine na 0,957%.\nRegionalna istraživanja, navode iz CBBiH, pokazuju da relativno mali broj građana u BiH štedi, oko 20% se izjasnilo da imaju ušteđevinu, a samo 15% anketiranih građana je u 2019. potvrdilo da kontinuirano štedi.\nStabilan domaći bankarski sektor, uz pouzdan sistem za osiguranje depozita, pruža garanciju stanovništvu da svoja finansijska sredstva drži na računima u bankama, putem kojih obavljaju tekuće transakcije ili štede za kasnije periode, saopćeno je iz Centralne banke BiH.


Švicarska firma Zeochem u Zvorniku počinje gradnju fabrike - Klix.ba\nPrivreda Švicarska firma Zeochem u Zvorniku počinje gradnju fabrike\n5.3.2017. u 10:16\nZvornik Alumina Zeochem\nPolaganjem kamena temeljca, firma Zeochem iz Švicarske počet će sutra sa svojom istoimenom firmom iz Zvornika izgradnju sopstvene fabrike u ovom gradu, saopšteno je iz zvorničkog Zeochema.\nŠvicarska firma Zeochem nedavno je kupila 5.400 metara kvadratnih industrijskog zemljišta za gradnju svoje fabrike u Zvorniku. Planirano je da radovi budu završeni do kraja 2017. godine, a novoizgrađena fabrika će proizvoditi molekularna sita u prahu, specijalne zeolite i silikatne hromatografske gelove.\nIzvršni direktor Zeochema Alois Waldburg-Zeil kaže da će ovaj proizvodni pogon za proizvodnju molekularnih sita u prahu (PURMOL), specijalnih zeolita\n(ZEOprep), kao i silikatnih hromatografskih gelova (ZEOflair) uveliko povećati kompetitivnost kompanije na globalnom nivou.\nNova fabrika Zeochem, koja je dio investicije vrijedne oko devet miliona švicarskih franaka, trebalo bi da bude puštena u probni rad krajem 2017. godine, dok će zapošljavati oko 40 radnika.\nOvaj novi "evropski" pogon Zeochema nalazi se u neposrednoj blizini kompanije Alumina, koja je dugogodišnji partner Zeochema.\nU kompaniji Alumina izražavaju zadovoljstvo zbog dolaska Zeochema u Zvornik.\n"Mi smo zadovoljni što Zeochem nastavlja saradnju sa nama na ovaj način", kaže predsjednik Upravnog odbora kompanije Alumina Milorad Motika.\nMotika dodaje da su ove kompanije postigle zavidnu zajedničku saradnju, kako u poslovnom, tako i u tehnološkom smislu i ovaj projekat će svakako potpomoći da se položaj i Alumine učvrsti na svjetskom tržištu.\nIzvođači radova na izgradnji nove fabrike Zeochem su domaće firme iz okruženja.\nGrupacija CPH je međunarodna aktivna raznolika industrijska grupa sa sjedištem u Švicarskoj i koja razvija, proizvodi i distribuira proizvode iz hemijske industrije, industrije papira i industrije farmaceutskih pakovanja.\nGrupa CPH i njene kćerke odražavaju proizvodnju u sedam proizvodnih jedinica, koje se nalaze u Švicarskoj, Njemačkoj, Kini i sada u Zvorniku.\nPromet Grupacije u 2015. godini iznosio je 420 miliona švicarskih franaka i akcije holding kompanije CHP (CPH Chemie + Papier Holding AG) su ulistane na SIKS švicarskoj berzi papira od vrijednosti, navodi se u saopštenju.\nZajednička investicija 0\nSedam kategorija 1\nUz tržni centar i hotel 2\nSarajevo: Poslovna zgrada na mjestu Doma penzionera mogla bi imati 20 spratova\n1h 4min 32\n17h 21min 13\n18h 40min 0


Najava događaja za utorak, 14. maj 2019. godine - INFORMACIJA JE KAPITAL - Capital.ba\nNajava događaja za utorak, 14. maj 2019. godine\n14. maj. 2019. 07:00 Objavljeno u NAJAVE DOGAĐAJA\nBANJALUKA – U 14.00 časova sastanak Koordinacionog tima Vlade Republike Srpske za praćenje stanja usljed najavljenih obilnih padavina. Izjave nakon sastanka. Snimateljima i fotografima biće omogućeno snimanje kadrova na početku sastanka. /Administrativni centar Vlade Srpske, VIDEO/\nBANJALUKA – U 11.00 časova ministar rada i boračko-invalidske zaštite Republike Srpske Duško Milunović održaće konferenciju za novinare povodom obilježavanja 27 godina od stradanje vojnika JNA u “Tuzlanskoj koloni”. /pres-centar Vlade Srpske, VIDEO/\nBIJELJINA – U 13.00 časova direktor Republičkog centra za istraživanje rata, ratnih zločina i traženje nestalih lica Milorad Kojić i predstavnici Zavičajnog udruženja Tuzlaka govoriće na konferenciji za novinare o egzodusu Srba iz tuzlanske regije;\n– u 19.30 časova biće prikazan dokumentarni film “Tuzla – zločin bez kazne i egzodus srpskog naroda”. /Centar za kulturu “Semberija”/\nBIJELJINA – U 9.30 časova konferencija za novinare Boračke organizacije Bijeljina povodom obilježavanja 27 godina od stradanja vojnika JNA u “Tuzlanskoj koloni”. /prostorije Gradske boračke organizacije/\nBANJALUKA – U 10.00 časova ministar energetike i rudarstva Republike Srpske Petar Đokić i ministar za evropske integracije i međunarodnu saradnju Srpske Zlatan Klokić održaće konferenciju za novinare povodom dolaska delegacije ruske Nižnjenovgorodske oblasti u Srpsku. /konferencijska sala Administrativnog centra Vlade Srpske, VIDEO/\nPELAGIĆEVO – Ministar porodice, omladine i sporta Republike Srpske Sonja Davidović u posjeti opštini pelagićevo:\n– u 10.30 časova sastanak sa načelnikom opštine Simom Stakićem; /kabinet načelnika/\n– u 12.00 časova Davidovićeva će, povodom Međunarodnog dana porodice, uručiti poklon-pakete porodicama sa četvoro i više djece; /Administrativni centar/\n– u 13.00 časova izjave za novinare.\nBANJALUKA – U 12.00 časova Predstavništvo njemačke privrede u BiH organizuje manifestaciju pod nazivom “Njemačka u BiH”. /Dom omladine/\nBIJELJINA – Akcionarsko društvo za proizvodnju i remont “Orao” predstaviće svoj rad i kapacitete predstavnicima privrednih subjekata iz grupacije odbrambene industrije Srbije. Prezentaciji će prisustvovati i predstavnici Ministarstva odbrane Srbije i Ministarstva privrede i preduzetništva Republike Srpske. Izjave za novinare od 10.30 do 11.00 časova.\nBANJALUKA – U 9.00 časova generalni direktor Univerzitetskog kliničkog centra /Republike Srpske Vlado Đajić, načelnik Klinike za ginekologiju i akušerstvo Vesna Zlojutro-Ećim i direktor Agencije za sertifikovanje, akreditaciju i unapređenje kvaliteta zdravstvene zaštite Srpske Siniša Stević održaće konferenciju za novinare povodom sertifikata o akreditaciji klinici za ginekologiju i akušerstvo. /Klinika za ginekologiju i akušerstvo/\nUGLJEVIK – U 20.00 časova Izborna skupština Opštinske organizacije Ujedinjene Srpske Ugljevik kojoj će prisustvovati predsjednik stranke Nenad Stevandić. /Centar za kulturu/\nISTOČNO SARAJEVO – U 20.00 časova svečano otvaranje 10. Internacionalnog festivala harmonike “Akordeon art plus”. /Muzička akademija/\nBIJELJINA – U 19.00 časova promocija zbirke pjesama “Ima nešto što ti ne znaš” autora Aleksandre Ostojić. Izjave za novinare u 18.45 časova. /Narodna biblioteka “Filip Višnjić”/\nSARAJEVO – Ministar inostranih poslova u Savjetu ministara u tehničkom mandatu Igor Crnadak sastaće se u odvojenim susretima sa britanskim komesarom za trgovinu za Evropu Endrjuom Mičelom i počasnim direktorom Evropske komisije i stručnjakom za proces pomirenja Pjerom Mirelom. /saopštenja/\nSARAJEVO – U 13.00 časova nastavak suđenja generalu takozvane Armije BiH Ramizu Drekoviću za ratni zločin nad srpskim civilima na području Kalinovika 1995. godine. /Sud BiH/\nSARAJEVO – U 10.00 časova konferencija za novinare na kojoj će biti predstavljen poziv za dostavljanje prijedloga projekata za podršku razvoju turizma u BiH u okviru “EU4 biznis” projekta. /hotel “Kortjard baj Meriot”/\nSARAJEVO – U 11.00 časova nastavak vanredne sjednice Predstavničkog doma Parlamenta Federacije BiH o bezbjednosnoj situaciji u Federaciji.\nSARAJEVO – U 19.00 časova otvaranje Druge revije ruskog filma. /Kinoteka BiH/\nBEOGRAD – U 10.00 časova sjednica Skupštine Srbije na čijem dnevnom redu su i prijedlozi zakona o izmjenama i dopunama Krivičnog zakonika i Zakonika o krivičnom postupku koji obuhvataju materiju u javnosti poznatu kao “Tijanin zakon”.\nBEOGRAD – U 10.00 časova predsjednik Srbije Aleksandar Vučić i premijer Ana Brnabić prisustvovaće početku radova na izgradnji najsavremenijeg tehnološkog NCR kampusa. /Bulevar Milutina Milankovića Blok 42/\nBEOGRAD – U 12.44 časova Udruženje porodica “Kosmetske žrtve” obilježića 21 godinu od prvog kidnapovanja Srba na Kosovu i Metohiji.\nSOČI – Predsjednik Ruske Federacije Vladimir Putin sastaće se sa američkim državnim sekretarom Majklom Pompeom.\nSOČI – Ruski ministar spoljnih poslova Sergej Lavrov sastaće se sa američkim državnim sekretarom Majklom Pompeom.\nNajava događaja za srijedu, 14. decembar 2016. godine


MUP RS apeluje na organizatore da otkažu skupove najavljene za sutra u Banjaluci – Zvornik Danas\nNaslovna/izbor urednika/MUP RS apeluje na organizatore da otkažu skupove najavljene za sutra u Banjaluci\nBANJALUKA – Ministarstvo unutrašnjih poslova /MUP/ Republike preduzima sve potrebne mjere s ciljem održavanja javnog reda i mira i sprečavanja mogućih incidenata i apeluje na sve organizatore da otkažu skupove najavljene za sutra u Banjaluci.\n„Policijski službenici Ministarstva unutrašnjih poslova Republike Srpske će, povodom sutrašnjeg skupa grupe ‘Pravda za Davida’, koji nije prijavljen policiji u skladu sa Zakonom o javnom okupljanju Republike Srpske, ali i povodom drugih skupova, preduzeti sve mjere i radnje kako bi spriječili svako ugrožavanje i narušavanje bezbjednosti građana“, saopšteno je iz MUP-a Srpske.\nU saopštenju se naglašava da MUP raspolaže informacijama da se organizuje dolazak određenih grupa lica u Banjaluku s ciljem da izazovu incidente, koji bi podrazumijevali narušavanje javnog reda i mira, međusobne fizičke sukobe i sukobe s policijom.\n„S obzirom na navedeno, biće povećano prisustvo policijskih službenika na ulicama, koji će vršiti pojačane kontrole lica i vozila. Apelujemo na sve građane za razumijevanje i strpljenje zbog eventualnih zastoja koji bi nastali prilikom pojačanih kontrola, da poštuju naređenja policijskih službenika i da sarađuju sa policijom“, navodi se u saopštenju.\nMUP Republike Srpske još jednom poziva građane da se uzdrže od ponašanja kojima bi se ugrozila bezbjednost građana Republike Srpske i njihova imovina, te da poštuju zakonske propise, a eventualni prestupnici biće identifikovani i sankcionisani u skladu sa zakonom.\napel banja luka mup rs\nPodrška inicijativi za formiranje nacionalnog savjeta Srpske